33 Rumah Di Kampung Kopungit Terjejas Akibat Tanah Runtuh

KOTA KINABALU: Sebanyak 33 rumah penduduk Kampung Kopungit, di sini, dikenal pasti terjejas atau berada dalam keadaan tidak selamat, berikutan tanah runtuh yang meranapkan stor simpanan ubat-ubatan Kementerian Kesihatan (KKM) Kota Kinabalu, semalam.

Ketua Menteri, Datuk Hajiji Noor dalam hantaran di laman Facebook beliau malam tadi, berkata penduduk terbabit sudah diarah supaya berpindah bagi mengelak kejadian tidak diingini berikutan cuaca hujan berterusan ketika ini.

Katanya, agensi keselamatan bersama Dewan Bandaraya Kota Kinabalu (DBKK) akan membantu proses pemindahan penduduk ke kawasan yang lebih selamat dengan kadar segera, selain terus memantau situasi semasa di lokasi terbabit.

“Mayor DBKK (Datuk Bandar Kota Kinabalu) melaporkan setakat ini sebanyak 33 rumah terjejas akibat tanah runtuh ini.

“Penduduk setempat disarankan sentiasa mematuhi nasihat agensi keselamatan termasuk arahan berpindah sekiranya penilaian risiko mendapati kawasan bahaya untuk diduduki dalam keadaan hujan berterusan.

“Penduduk yang berpindah juga diminta melaporkan kedudukan masing-masing di Balai Bergerak Polis Diraja Malaysia (DBKK) berdekatan lokasi kejadian. Pusat pemindahan sementara juga sudah disediakan kepada penduduk kampung yang memerlukan,” katanya.

Beliau berkata, semua agensi kerajaan negeri dan persekutuan sedang mengambil tindakan susulan dan keutamaan akan diberikan untuk memastikan keselamatan penduduk serta kawasan sekitar.

Hajiji berkata, kerja membaik pulih bekalan air yang terganggu di Kampung Kopungit, khususnya yang berdekatan kawasan kejadian tanah runtuh juga sedang dilaksanakan.

“Salah satu tangki utama di kampung itu terpaksa dikosongkan bagi mengelakkan kejadian yang lebih buruk daripada berlaku kerana ia terletak di kawasan tanah runtuh,” katanya.

Selain tanah runtuh di kampung terbabit, Hajiji berkata kerajaan negeri turut memberi perhatian terhadap kejadian sama yang menjejaskan keselamatan di Kompleks C, Hospital Queen Elizabeth (QEH) dan beberapa kawasan sekitar.

Dalam kejadian pada kira-kira jam 11 pagi semalam, selain stor ubat-ubatan KKM, empat kenderaan termasuk sebuah motosikal milik kakitangan KKM turut dilaporkan musnah, namun tiada laporan kemalangan jiwa dalam kejadian itu.

Sementara itu, tanah runtuh di Kompleks C QEH dilaporkan berlaku petang kelmarin berikutan hujan lebat yang menyebabkan tanah di kawasan berbukit berkenaan menjadi lembut sebelum runtuh.

Semalam, Menteri Pembangunan Masyarakat dan Kesejahteraan Rakyat Sabah yang juga Exco Kesihatan negeri, Ir Shahelmey Yahya turut meninjau lokasi tanah runtuh di hospital berkenaan dan mengarahkan semua agensi berkaitan untuk mengambil langkah perlu bagi menangani situasi berkenaan agar tidak melarat. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) ‘Tengoklah Paru-Paru Ni, Masih Berani Nak Merokok’ – Hasil dari Merokok Selama 30 Tahun

Video menunjukkan paru-paru seorang pesakit yang juga perokok tegar selama 30 tahun, berwarna kehitaman berbanding paru-paru normal yang berwarna merah jambu.

Doktor dari Hospital Rakyat Wuxi di Jiangsu, China, mengeluarkan organ itu selepas pesakit lelaki berusia 52 tahun meninggal dunia akibat masalah paru-paru.

Video yang dirakam oleh doktor bedah itu telah ditonton lebih dari 25 juta kali di media sosial dan netizen menganggap video itu sebagai video kempen kesedaran akan bahayanya merokok, yang paling hebat dan bekesan.

Video itu dimuat naik oleh pihak hospital berkenaan dengan kapsyen, “Adakah anda masih berani untuk merokok?”

Difahamkan, pesakit itu sebelum ini telah bersetuju untuk mendermakan organnya selepas dia meninggal dunia.

Tetapi pihak perubatan menyedari organnya itu tidak dapat digunakan lagi. Doktor Chen, pakar bedah dan juga timbalan presiden bagi fasiliti berkenaan mengetahui pembedahan tersebut berkata, “Pesakit tidak menjalani CT scan sebelum meninggal dunia.

Otaknya disahkan mati dan paru-parunya didermakan tidak lama selepas itu.

“Ujian ndeks pengoksidaan pada awalnya berjalan lancar.

Namun sebaik saja paru-paru itu dikeluarkan, kami mendapati ia tidak dapat lagi digunakan,” katanya.

Doktor Chen juga memuat naik video itu di media sosial sebagai peringatan kepada semua akan bahayanya merokok.

“Kebanyakan perokok di seluruh negara mempunyai paru-paru yang kelihatan seperti ini. Pasukan kami memutuskan tidak akan menerima paru-paru seperti ini untuk didermakan.

“Sekiranya anda merupakan perokok tegar, paru-paru anda tidak akan diterima walaupun anda memilih untuk mendermakannya selepas anda mati.

“Lihatlah paru-paru ini, adakah anda masih berani nak merokok?” katanya.


Covid-19: 5,738 Kes Positif Baharu, 60 Lagi Kematian

PUTRAJAYA: Kementerian Kesihatan melaporkan 5,738 kes baharu Covid-19, menjadikan keseluruhan jangkitan meningkat kepada 678,764 kes.

Ketua Pengarah Kesihatan Dr Noor Hisham Abdullah berkata, Selangor terus mencatatkan jumlah jangkitan tertinggi dengan 1,858 kes.

Ia disusuli Negeri Sembilan (1,086), Kuala Lumpur (641), Sarawak (559), Johor (449), Sabah (248), Kedah (197), Melaka (184), Kelantan (154), Pulau Pinang (97), Labuan (97), Terengganu (77), Pahang (54), Perak (30) dan Putrajaya (7).

Perlis ialah satu-satunya negeri yang tidak mencatatkan sebarang kes baharu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 400 Hektar Tanah Bangun Pekan Kalabakan

KALABAKAN, 14 Nov: Tanah seluas 404.686 hektar diperuntukkan bagi pembangunan pekan Kalabakan yang merangkumi bangunan urus setia, pejabat daerah selain tapak gerai berpusat.

Berkongsi perkara itu, Menteri Pembangunan Luar Bandar Sabah Datuk Ewon Benedick berkata pelbagai program pembangunan Kalabakan sedang dirancang secara berfasa.

“Sebagai permulaan, pembinaan Pejabat Daerah Kalabakan selain kerja-kerja membangun infrastruktur termasuk menyediakan tapak tamu bagi memberi peluang kepada masyarakat setempat memulakan aktiviti sosioekonomi di pekan Kalabakan,” katanya ??????.

?Beliau berkata demikian kepada pemberita selepas menyempurnakan perasmian Pejabat Daerah Kalabakan di sini, hari ini.

Bangunan Pejabat Daerah Kalabakan mulai beroperasi 24 Julai lalu dengan kakitangan seramai 20 orang.

Ewon berharap Pegawai Daerah Kalabakan Abdul Rashid Abdul Harun memberikan perkhidmatan terbaik kepada penduduk Kalabakan.

Dalam pada itu, berhubung masalah air dihadapi penduduk Kalabakan, Ewon berkata isu air di Tawau dan Kalabakan mendapat perhatian dalam mesyuarat Kabinet negeri selain Jabatan Air Negeri Sabah diberi mandat mencari penyelesaian tuntas berhubungan bekalan air itu.

“Pembinaan Loji Rawatan Air sendiri di Kalabakan antara penyelesaian kepada masalah air dan saya percaya wakil-wakil rakyat membawa perkara ini dalam Sidang Dewan Undangan Negeri serta kepada pengetahuan menteri untuk tindakan lanjut,” katanya.

Sementara itu, menurut Ewon, kementeriannya menyediakan peruntukan kecil untuk peringkat kampung meneroka sumber air bawah tanah sebagai alternatif kepada penyelesaian masalah bekalan air dihadapi  kampung berkenaan.

“Kami (KPLB) mungkin tidak dapat selesaikan masalah air di semua kampung, tapi kalau kita mulakan dulu dengan satu kampung, teroka punca air bawah tanah, saya berpendapat dapat membantu Jabatan Air serta kementerian berkenaan,” katanya lagi.

Daerah Kalabakan merupakan daerah baharu di Sabah dengan keluasan 3,878.05 kilometer yang terletak di bahagian barat daerah Tawau dengan jaraknya dari bandar Tawau kira-kira 106 kilometer.

Kalabakan mendapat nama daripada perkataan ‘Kalapangkan’ bermaksud ‘dapat makan’ yang berasal dari bahasa suku kaum Tidong yang merupakan etnik majoriti di daerah itu selain Murut.


Rumah Terbuka Aidilfitri Kerajaan Negeri Sabah 9 Jun 2019

KOTA KINABALU: Majlis Rumah Terbuka Hari Raya Aidilfitri Ketua Menteri Datuk Seri Mohd Shafie Apdal dan Jemaah Menteri Kerajaan Negeri Sabah pada tahun ini akan diadakan pada 9 Jun (Ahad ini).

Dalam kenyataan yang dikeluarkan oleh Jabatan Ketua Menteri hari ini memberitahu acara itu diadakan di perkarangan Menara Tun Mustapha bermula pukul 10 pagi hingga 1petang.

Sehubungan itu orang ramai di negeri ini dijemput untuk memeriahkan dan menghadiri acara tersebut.

Umat Islam dijangka menyambut satu Syawal pada Rabu ini bersamaan dengan 5 Jun. – SabahNewsToday


Anggota Polis Diberi Kelonggaran Masuk Sabah

KOTA KINABALU: Kerajaan negeri bersetuju memberi kelonggaran kepada pegawai dan anggota polis untuk masuk ke Sabah ketika tempoh Perintah Kawalan Pergerakan (PKP) tertakluk kepada syarat yang ditetapkan.

Menteri Kerajaan Tempatan dan Perumahan Sabah merangkap jurucakap rasmi kerajaan negeri bagi COVID-19, Datuk Masidi Manjun, berkata antara syarat perlu dipatuhi ialah pegawai dan anggota yang bertugas di Sabah hendaklah mendapatkan cap Seksyen 66(1)(d) Akta Imigresen 1959/63 ketika ketibaan.

“Kemasukan ke Sabah hendaklah menggunakan Dokumen Perjalanan Terhad (DPT) atau Pasport Antarabangsa Malaysia (PMA) untuk mendapatkan cap seksyen itu.

“Selain itu, pegawai atau anggota polis harus mengemukakan dokumen sokongan seperti surat pertukaran atau surat penempatan daripada jabatan untuk berkhidmat di Sabah.

“Bagi tanggungan kepada pegawai dan anggota PDRM yang bertugas di Sabah, hendaklah menunjukkan bukti perhubungan dan mendapatkan cap Seksyen 66(2) Akta Imigresen 1959/63 atau memohon Pas Lawatan Sosial Jangka Panjang di pejabat Imigresen Sabah dengan serta-merta selepas memasuki negeri ini,” katanya.

Beliau berkata demikian pada sidang media mengenai perkembangan COVID-19 secara maya, semalam. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


6 Suspek Bunuh Gajah Pygmy Di Tawau Direman Empat Hari

TAWAU: Kesemua enam suspek utama yang disyaki terlibat dalam pembunuhan kejam seekor gajah Pygmy di Sungai Udin, Dumpas Kalabakan dekat sini, pada Khamis lepas, ditahan reman empat hari bermula hari ini bagi siasatan lanjut.

Suspek yang terdiri daripada lima warga tempatan serta seorang pendatang haram berusia antara 48 hingga 68 tahun berkenaan ditahan semalam dan permohonan reman mereka dibuat 10.15 pagi ini di Mahkamah Tawau oleh Pegawai Penyiasat Polis, Inspektor Azlinda Buang.

Perintah tahanan reman kemudian dikeluarkan Majistret Ferhanshah Farene Mohd Ferdaus

Siasatan dibawah Seksyen 8(a) Akta Senjata Api 1960.

Semalam, polis menahan enam lelaki termasuk seorang peneroka dan pekerja digajikan khas Felda serta seorang pendatang haram, susulan pembunuhan kejam menggunakan senjata buatan sendiri terhadap seekor gajah Pygmy di kawasan hulu Sungai Udin, Dumpas, Kalabakan dekat sini pada Khamis.

Kesemua tangkapan itu dilakulan dalam serbuan Ops Khazanah antara 12.20 tengah malam hingga 12.30 tengah hari.


(VIDEO) Wajah BCL Bagaikan Menanggung Segala Kesedihan, Kerinduan Terhadap Suami Sentuh Hati Netizen

Susulan daripada pemergian selebriti Tanah Air, Ashraf Sinclair beberapa momen dapat dilihat apabila anak tunggal arwah, Noah Sinclair meratapi pemergian ayah tercinta.

Wajah Bunga ketika itu bagaikan menanggung segala kesedihan dan kerinduan terhadap  suami yang pergi secara mengejut.

Lebih menyedihkan saat terpisah nyawa antara dua dunia yang berbeza. Satu perkongsian mendapat perhatian ramai apabila tangisan anaknya seperti ‘histeria’ mengiringi jenazah Allahyarham Ashraf Sinclair.

Dalam video ini menunjukkan wajah keibuan Bunga Citra Lestari terselah saat menenangkan anaknya itu. Siapa duga, seorang ayah yang menjadi ‘sahabat baik’ kepada anak ini pergi buat selamanya.

Dalam satu kenyataan daripada Kompas.com, Bunga Citra masih belum mampu untuk mengungkap kata-kata dan hanya mampu mengucapkan terima kasih kepada wartawan yang menunggunya.

Allahyarham Ashraf Sinclair telah selamat dikebumikan kira-kira jam 4.47 petang waktu tempatan atau 5.47 petang waktu Malaysia di San Diego Hills, Karawang, Jawa Barat.

Pemergian Allahyarham Ashraf Sinclair telah mengejutkan para peminatnya di seluruh dunia termasuk Malaysia dan Indonesia.

Luar biasa hati seorang mba @bclsinclair bisa setegar ini#Agnation #BestFanArmy #iHeartAwards pic.twitter.com/WF0qHb2x09


Murid 12 Tahun Terjun Dari Tingkat 4 Selepas Dimalukan Gurunya Di Depan Rakan Sekelas

Seorang murid perempuan berusia 12 tahun bertindak terjun dari bangunan sekolahnya di Guangdong, China pada 12 November lalu.

Bapa kepada Xiao Ru yang dimaklumkan mengenai kejadian itu segera datang ke sekolah dan mendapati anaknya sudah terbaring tak sedarkan diri.

Bapa mangsa berkata, dia masih ingat bila anaknya tersenyum untuk kali terakkhir ketika dia memanggil nama Xiao Ru.

Walaupun mangsa dikejarkan ke hospital, dia tidak dapat bertahan kerana mengalami kesukaran bernafas dan kehilangan banyak darah.

Selepas kejadian itu, bapa mangsa meneliti semula video rakaman kamera litar tertutup (CCTV) dan menunjukkan kejadian itu berlaku pada waktu rehat di mana guru matematik, Wang, bertegas mahu memeriksa kerja sekolah Xiao Ru tanpa sempat menjamah sebarang makanan.

Wang kemudian mencampak kerja sekolah Xiao Ru ke lantai di hadapan murid-murid yang lain dan berteriak memarahi mangsa yang gagal menyiapkan kerja sekolahnya.

Wang juga memukul Xiao Ru dengan pembaris dan berterusan memarahi mangsa selama 3-4 minit. Kesemua rakan-rakan sekelas menyaksikan Xiao Ru dimarahi guru terbabit menyebabkan mangsa menangis.

Selepas dimarahi Wang, Xiao Ru keluar dari kelas dan terus terjun dari tingkat empat.

Sedih dengan kejadian yang berlaku, bapa mangsa menuntut penjelasan dari Wang.

Namun, Wang tidak tampil selepas kejadian itu dan pihak sekolah juga gagal menunjukkan sebarang sijil kelayakan untuk Wang mengajar di sekolah itu.


Kanak-Kanak Ditemui Lemas Dipercayai Jatuh Ke Sungai

BEAUFORT: Seorang kanak-kanak lelaki ditemui lemas selepas dipercayai terjatuh ke sungai di Kampung Bengkalalak, di sini, pagi tadi.

Dalam kejadian kira-kira jam 10 pagi, mangsa Ivan Firdaus Moktar, 12, bersama adik dan bapanya ke sungai berkenaan untuk mengepam air.

Ketika bapa mangsa pulang rumah dan kembali semula ke sungai, mangsa sudah terjatuh ke dalam sungai.

Ketua Balai Bomba dan Penyelamat (BBP) Beaufort, Hasbullah Nenggok berkata, pihaknya menerima panggilan kecemasan jam 10.15 pagi dan menghantar tujuh anggota dari BBP Beaufort ke lokasi kejadian untuk mencari dan menyelamat (SAR) kanak-kanak dipercayai terjatuh ke dalam sungai.

“Sebaik tiba, pasukan bomba dibantu orang awam kemudian melakukan operasi mencari dan menyelamat (SAR) di tebing sungai dan sekitar lokasi mangsa terjatuh.

“Pada jam 11.57 pagi, mangsa ditemui oleh orang kampung kira-kira 50 meter dari lokasi akhir mangsa dilihat,” katanya ketika dihubungi, hari ini.

Menurutnya, mangsa kemudian diserahkan kepada paramedik sebelum doktor mengesahkan mangsa sudah meninggal dunia.

“Mayat mangsa kemudian diserahkan kepada pihak polis untuk siasatan lanjut. Operasi tamat jam 12.55 tengah hari,” katanya.


Shafie & Anwar Sama-Sama Layak Jadi Perdana Menteri

KOTA KINABALU: Pengerusi Parti Keadilan Rakyat (PKR) Sabah, Datuk Christina Liew, berkata, sebagai rakyat Sabah, beliau menyambut baik cadangan Datuk Seri Mohd Shafie Apdal sebagai calon perdana menteri untuk Pakatan Harapan (PH) Plus.

Bagaimanapun, Timbalan Ketua Menteri Sabah itu berkata apa yang dikatakan hanyalah kenyataaN dan perasaan beliau dan tidak mewakili keseluruhan PKR Sabah.

”Kamu bertanya apakah perasaan saya tentang Shafie untuk dicalonkan menjadi perdana menteri.

“Saya akan menjawabnya, sebagai rakyat Sabah, saya menyambut baik cadangan ini,” katanya dalam ceramah secara langsung secara online, semalam.

Christina bagaimanapun menegaskan PKR Sabah secara konsisten menyokong Presiden PKR, Datuk Seri Anwar Ibrahim sebagai calon perdana menteri untuk PH Plus.

Katanya yang juga Menteri Pelancongan, Kebudayaan dan Alam Sekitar Sabah, Anwar serta Shafie masing-masing berkelayakan dan mampu menerajui negara.

“Sebilangan besar rakyat Sabah juga menyambut baik cadangan ini (Shafie dicalonkan sebagai PM) kerana setelah setengah abad, kita sekarang memiliki seorang pemimpin dengan kualiti seorang perdana menteri untuk memimpin negara.

“Saya sangat gembira, saya bertanya dengan rakan-rakan saya, beberapa ratus dari mereka, dan mereka sangat gembira dengan (perkara) itu.

“Saya percaya Shafie sangat berpengalaman dalam mentadbir di peringkat persekutuan dan negeri. Beliau adalah seorang yang berwawasan,” katanya.

Sementara itu, Christina berkata, walaupun beliau menyambut baik cadangan itu, pertemuannya dengan biro politik PKR Sabah telah bersetuju untuk secara konsisten menyokong Anwar menjadi perdana menteri.

“(Mengenai) isu Shafie dicalonkan untuk menjadi perdana menteri, setiap anggota menyambutnya dengan baik,” katanya.

“Apa (akan) berlaku kepada Anwar? Beliau adalah presiden PKR dan PH. Beliau turut berkelayakan dan mampu memimpin negara.

“Pertelingkahan (politik) telah berlangsung selama tiga hingga empat bulan, kemunculan Shafie (dicalonkan sebagai calon perdana menteri PH Plus) adalah satu nafas segar,” katanya.

Tambah beliau, Anwar telah memberitahunya bahawa beliau sedang menunggu keputusan muktamad dari DAP dan Amanah sebelum PH Plus mencari jalan penyelesaian mengenai perkara itu.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pan Borneo Perlu Disiapkan Ikut Jadual

Jika Lebuhraya Borneo Utara Sdn Bhd (LBU) tidak bermasalah, mengapa perlu menukar mereka dengan rakan penyampai projek (PDP) yang lain?

Itu soalan dilontarkan bekas Menteri Kerja Raya, Datuk Seri Fadillah Yusof, berhubung cadangan kerajaan untuk melantik PDP baharu bagi meneruskan projek pembinaan Lebuh Raya Pan Borneo di Sarawak.

Menurut Fadillah, LBU yang dilantik kerajaan terdahulu berjaya melaksanakan tanggungjawab membina projek mega bernilai RM16.48 bilion itu mengikut jadual dengan purata kerja 10 kontraktor kini mencapai 50 peratus.

Malah pakej pertama projek berkenaan iaitu jajaran Sematan ke Telok Melano sepanjang 32.77 kilometer (km) sudah berjaya disiapkan dan dilalui pengguna kenderaan secara rasmi sejak 26 Januari lalu.

Justeru persoalan timbul, apakah rasionalnya di sebalik keputusan untuk menukar PDP ketika projek pembinaan lebuh raya itu berjalan dengan lancar sejak dimulakan pada 2015. Jika kerajaan tetap dengan keputusan untuk menamatkan khidmat LBU dilantik kerajaan terdahulu empat tahun lalu, banyak kerja baharu perlu dilakukan oleh penggantinya nanti.

PDP baharu dijangka memerlukan masa antara sebulan hingga dua bulan untuk membiasakan diri dengan projek berkenaan. Mereka perlu meneliti keseluruhan projek membabitkan terma kontrak, dokumentasi serta reka bentuk jalan.

Selain itu, pertukaran PDP ketika projek sedang rancak dilaksanakan juga pasti akan membabitkan peningkatan kos.

Justeru, rakyat Sarawak ingin tahu apa sebenarnya justifikasi pengambilalihan PDP yang sudah ditandatangani bersama kerajaan terdahulu.

Malah, LBU sebagai PDP yang diberi kepercayaan sejak projek itu bermula, sudah menandatangani perjanjian dengan kontraktor pelaksana projek dan ini bermakna banyak proses baharu perlu dilakukan ketika projek itu sedang berjalan lancar.

Awal bulan ini, Menteri Kerja Raya, Baru Bian, memaklumkan Kabinet akan mengumumkan keputusan mengenai pelantikan PDP baharu dalam masa terdekat. Bagaimanapun, beliau tidak menjelas lanjut apakah alasan di sebalik keputusan menukar PDP ketika projek yang diharapkan seluruh rakyat Sarawak itu semakin hampir menjadi kenyataan.

Ada beranggapan, keputusan untuk menukar PDP bagi projek Lebuh Raya Pan Borneo Sarawak itu mungkin ada kaitan dengan penamatan kontrak PDP bagi projek sama di Sabah pada April lalu. Urusan pembinaan Lebuh Raya Pan Borneo di Sabah kini diserahkan kepada kerajaan negeri dan ia dilakukan untuk memastikan proses pelaksanaan projek yang lebih lancar dan penjimatan kos.

PDP di Sabah ditamatkan kontrak kerana umum mengetahui, mereka terbukti gagal melaksanakan projek berkenaan dengan teratur, namun berbeza keadaannya di Sarawak. Projek di Sarawak terutamanya di laluan sepanjang lebih 700 km dari Telok Melano ke Miri kini sudah mula kelihatan bentuk lebuh raya yang diimpikan rakyat Sarawak sejak sekian lama.

Walau apapun, rakyat Sarawak harus bersabar menunggu keputusan yang bakal diumumkan kerajaan berhubung masa depan projek berkenaan. Baru Bian sudah memberi jaminan, Kerajaan Persekutuan akan membuat pengumuman rasmi mengenai PDP projek itu dalam masa terdekat.

Ramai rakyat Sarawak mengharapkan projek pembinaan lebuh raya itu berjalan tanpa sebarang gangguan selepas berlaku pertukaran Kerajaan Persekutuan pada 2018.

Malah Baru Bian ketika meninjau projek itu di Miri, Mac lalu, berpuas hati dengan tahap kemajuan projek dan yakin tidak menghadapi masalah untuk disiapkan mengikut jadual pada Jun 2021.

Sehubungan itu, rakyat mengharapkan keputusan bijak diambil untuk memastikan projek itu berjaya disiapkan mengikut jadual.

Ketika Baru Bian diumumkan sebagai Menteri Kerja Raya, majoriti rakyat Sarawak lega, kerana anak Sarawak terus diberi kepercayaan menerajui kementerian yang bertanggungjawab terhadap projek lebuh raya itu selepas dimulakan oleh Fadillah.

Harapan rakyat Sarawak kini sepenuhnya disandarkan kepada Baru Bian untuk menentukan projek yang dekat di hati rakyat itu disiapkan dalam masa ditetapkan, walaupun PDP baharu akan menggalas tanggungjawab meneruskan pembinaannya nanti.

Penulis adalah wartawan Berita Harian Sarawak


4,000 Jemaah Tabligh Belum Serah Diri

KUALA LUMPUR: Kira-kira 4,000 jemaah tabligh yang menghadiri perhimpunan ijtimak di Masjid Seri Petaling, Kuala Lumpur, masih lagi belum ‘menyerah diri’ untuk menjalani pemeriksaan kesihatan ekoran penularan wabak Covid-19.

Menteri Kanan Pertahanan, Datuk Seri Ismail Sabri Yaakob berkata, pengesanan peserta ijtimak masih giat diteruskan dan kini kerajaan perlu menggunakan khidmat Polis Diraja Malaysia (PDRM) untuk mengesan kumpulan ini.

Menurutnya, individu terbabit digesa secara sukarela hadir untuk menjalani saringan kesihatan di pusat kesihatan berdekatan untuk mengetahui status terkini kesihatan mereka.

“Setakat ini seramai 4,000 tabligh yang menyertai perhimpunan itu lagi tidak dapat dikesan. Polis akan diminta untuk mengesan kumpulan ini yang masih belum tampil buat saringan.

“Saya juga minta kumpulan ini supaya datang ke pusat kesihatan untuk pemeriksaan tanpa perlu dicari polis,” katanya dalam sidang media khas, semalam.

Dalam sidang media sama, Ismail juga mengesahkan 89 rakyat Malaysia menyertai perhimpunan tabligh antarabangsa di Indonesia sudah dikenal pasti dan kini akan dipantau kepulangan mereka ke tanah air kelak.

Katanya, Jabatan Imigresen Malaysia (JIM) sudah dimaklumkan mengenai perkara ini dan kumpulan yang menghadiri perhimpunan itu akan dikuarantin selama 14 hari di pusat kuarantin yang sudah ditetapkan.

“Mereka (peserta tabligh) tidak melakukan kesalahan dari segi undang-undang kerana ke luar negara sebelum perintah kawalan pergerakan dikeluarkan kerajaan cuma kepulangan mereka nanti akan dipantau supaya dapat dikuarantin.

“Selain itu, kerajaan juga akan menjalankan proses kuarantin terhadap rakyat Malaysia dari luar negara yang pulang ke tanah air agar mereka juga dikuarantin supaya pemantauan lanjut dapat dilakukan,” katanya.

Dalam pada itu, kerajaan juga bercadang untuk menggunakan khidmat Angkatan Tentera Malaysia (ATM) sekiranya perintah kawalan pergerakan ini tidak dipatuhi sepenuhnya rakyat negara ini.

Beliau berkata, sekiranya pematuhan masih di peringkat 60 peratus, kerajaan mungkin akan gunakan khidmat anggota tentera untuk melakukan kawalan khususnya di kawasan luar bandar.

“Namun, saya yakin kita tidak perlu sampai ke tahap itu (guna khidmat ATM) kerana rakyat perlu sedar kepentingan untuk mereka terus berada di rumah sehingga wabak ini dapat dikawal. Kerajaan yakin polis dapat laksanakan (pemantauan larangan kawalan pergerakan),” katanya.

Selain itu, bagi menyelaraskan peranan dan tindakan kementerian terbabit dalam isu Covid-19, kerajaan juga sudah menubuhkan jawatankuasa khas menteri.

Ismail Sabri berkata, jawatankuasa khas itu dianggotai semua 19 menteri selain dibantu Ketua Setiausaha Negara, Majlis Keselamatan Negara (MKN), Ketua Setiausaha Negara, Ketua Polis Negara, Panglima Angkatan Tentera, Peguam Negara dan Ketua Setiausaha kementerian berkaitan.

Menurutnya, jawatankuasa itu sudah bermesyuarat dua kali termasuk semalam dan ia akan diteruskan sehingga 31 Mac ini bagi memastikan pelarasan tindakan diambil dengan lancar bagi menangani wabak Covid-19.

“Dalam mesyuarat berkenaan juga, jawatankuasa khas sudah diberi taklimat oleh Polis Diraja Malaysia (PDRM) mengenai tindakan untuk mengawal pergerakan rakyat di bandar dan luar bandar,” katanya.


Jangkitan Covid-19 Di Sabah Lepasi Tahap 2,000 Kes

KOTA KINABALU: Kes Covid-19 di Sabah terus melambung dan melepasi angka 2,000 kes hari ini.

Menteri Kerajaan Tempatan dan Perumahan Sabah, Masidi Manjun berkata, jumlah kes baharu meningkat sebanyak 469 kes berbanding semalam.

“‘Siling’ 2,000 pecah! Kes baharu melepasi angka 2,000 dengan 2,609 (kes hari ini).

“Selain Sandakan, Kalabakan dan Tongod, semua daerah lain mencatatkan peningkatan, iaitu Kota Kinabalu mencatatkan 395 kes, Tuaran (192), Papar (161), Penampang (161), Lahad Datu (137) dan Tawau (133),” katanya menerusi Twitter.

Beliau berkata, 99.37% kes baharu itu adalah dalam Kategori 1 dan 2.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Bakal Berdepan Penjara Seumur Hidup

BEAUFORT: Seorang lelaki bakal berdepan dengan hukuman penjara seumur hidup selepas didapati memiliki syabu sebanyak 36.16 gram dalam satu serbuan di Kampung Klias Kecil, di sini, semalam.

Dalam kejadian kira-kira pukul 10.05 malam itu, lelaki berusia 29 tahun terbabit turut didapati positif dadah.

Ketua Polis Daerah Beaufort, Deputi Superintendan Azmir Abd Razak berkata, serbuan dibuat di sebuah rumah tidak bernombor oleh pasukan Jabatan Siasatan Jenayah Narkotik (JSJN) Ibu pejabat Polis Daerah (IPD) Beaufort.

Katanya, hasil pemerhatian mendapati sebuah kereta Proton Waja yang dipandu suspek tiba di lokasi dan polis bertindak memperkenalkan diri sebelum suspek melarikan diri sehingga berlaku pergelutan.

“Suspek kemudian berjaya ditahan dan hasil pemeriksaan menemui beg sandang berwarna hitam yang dibuang suspek ketika cuba melarikan diri.

“Pemeriksaan lanjut menemui lima paket plastik berlainan saiz berisi ketulan hablur disyaki syabu sebanyak 34.27 gram dan pemeriksaan pada

badan suspek turut menemui satu paket plastik juga berisi syabu yang disimpan dalam poket seluar suspek dengan berat 1.89 gram,” katanya ketika dihubungi, hari ini.

Katanya, suspek dan dadah yang dianggarkan bernilai RM2,700 dibawa ke IPD Beaufort untuk siasatan lanjut mengikut Seksyen 39A (2) Akta Dadah Berbahaya 1952 yang membawa hukuman penjara seumur hidup atau tidak kurang lima tahun penjara dan tidak kurang 10 sebatan dan Seksyen 15(1)(a) akta yang sama.

“Hasil ujian air kencing pada suspek juga didapati positif dadah jenis Methamphetamine dan Amphethamine.

“Suspek juga didapati mempunyai kesalahan lampau dibawah Seksyen 39 C (1) Akta Dadah Berbahaya 1952,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ADUN Inanam Dipecat Daripada PKR

KUALA LUMPUR: Ahli Dewan Undangan Negeri (ADUN) Inanam, Kenny Chua Teck Ho, dipecat daripada PKR, berkuat serta-merta.

Pengerusi Lembaga Disiplin PKR, Datuk Ahmad Kasim, ketika mengumumkan perkara itu memaklumkan ia adalah susulan beliau dilihat bersama kumpulan bekas Ketua Menteri Sabah, Tan Sri Musa Aman yang berniat menjatuhkan Kerajaan Sabah bawah pimpinan Ketua Menteri, Datuk Seri Mohd Shafie Apdal yang juga Presiden Parti Warisan Sabah (WARISAN).

“Lembaga Disiplin mengambil maklum keadaan politik di Sabah di mana pihak media semalam merakamkan gambar kehadiran Kenny Chua bersama kumpulan Musa yang berniat menjatuhkan Kerajaan Sabah.

“Selepas menerima pengesahan daripada Majlis Pimpinan Negeri Sabah mengenai keberadaan beliau dalam blok yang berusaha menjatuhkan Kerajaan Sabah dan mengambil kira pendirian parti bahawa pengkhianatan terhadap mandat rakyat tidak boleh dibenarkan berlaku, maka Lembaga Disiplin mengumumkan Kenny Chua dipecat daripada PKR, berkuat kuasa serta-merta,” katanya.

Beliau berkata demikian dalam satu kenyatan dikeluarkan melalui Facebook rasmi PKR, hari ini.

Semalam, media melaporkan Musa pada satu sidang media khas di Kota Kinabalu, Sabah, mendakwa sudah memperoleh majoriti mudah untuk membentuk kerajaan negeri yang baharu.- BH Online


Sediakan Jalan Raya Untuk Memudahkan Penduduk Kampung Keluar Hasil Tanaman – Jenifer Lasimbang

PENAMPANG: Kerajaan perlu menyediakan kemudahan infrastruktur terlebih dulu terutama jalan raya bagi memudahkan penduduk mengeluarkan hasil tanaman mereka untuk dijual.

Ahli Dewan Undangan Negeri (ADUN) Moyog, Jenifer Lasimbang, berkata fasa pembangunan di beberapa kampung di daerah itu sedang dalam pelaksanaan bagi memudahkan penduduk mengeluarkan dan seterusnya menjual hasil tanaman mereka di bandar.

“Sebenarnya, ada beberapa kampung lagi di dalam (Penampang) tetapi kita mesti pastikan jalan raya dalam keadaan baik. Sebab kalau kita galakkan penduduk bercucuk tanam dan jalan raya pula teruk, penduduk tidak juga dapat keluarkan hasil dari kampung.

“Contohnya seperti yang berlaku di Long Pasia, ada banyak tanaman lada di sana tetapi apabila keluar ke Sipitang, harga jatuh dan penduduk tidak dapat hasil yang setimpal,” katanya ketika ditemui pemberita baru-baru ini.

Sehubungan itu, kata Jenifer, pihaknya sedang mengusahakan cara bagaimana penduduk dapat keluarkan hasil mereka dengan lebih baik supaya pulangan yang mereka terima lebih berbaloi.

“Kita cari idea di mana hasil tanaman mereka dapat dikeluarkan dan harga untuk penduduk lebih bagus, sekali gus berlaku adil kepada mereka yang bersusah payah bercucuk tanam.

“Kini, fasa pembangunan jalan raya dari Sugud ke Terian akan dinaik taraf dan menteri Persekutuan sudah masuk ke Terian bagi melihat sendiri keadaan jalannya yang bukan saja tidak berturap, malah masih jalan lumpur,” katanya. – Berita Harian


COVID-19: Malaysia Catat 1,810 Kes Positif Hari Ini

KUALA LUMPUR: Malaysia mencatatkan sebanyak 1,810 jangkitan baharu menjadikan jumlah kumulatif kes COVID-19 dalam negara kini ialah 80,309 kes.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah itu sebanyak 11 kes import yang menerima jangkitan dari luar negara manakala selebihnya merupakan penularan tempatan.

Katanya, Malaysia juga merekodkan 937 kes yang telah pulih sepenuhnya menjadikan jumlah keseluruhan kes pulih sebanyak 67,73 kes.

Dalam tempoh 24 jam juga, beliau berkata enam kes kematian baharu direkodkan menjadikan angka keseluruhan kes kematian di negara menjadi sebanyak 402 kes.

Status Terkini #COVID19, 11 Dis 2020Kes sembuh=937Jumlah kes sembuh=67,173 kesKes baharu positif=1,810 kes (1,799 tempatan, 11 import)Jumlah positif=80,309 kesKes kematian=6Jumlah kes kematian=402 kesKes dirawat di ICU=123 kesBantuan Alat Pernafasan=63 kes pic.twitter.com/5WQnsf9OmB

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Sabah Sedia Kerjasama Bersama Pembangkang Tolak TSA 2012

KOTA KINABALU: Ketua Menteri Hajiji Noor berkata, kerajaan negeri terbuka bekerjasama dengan pembangkang untuk membuat usul menolak Akta Laut Wilayah (TSA) 2012.

Ketika menjawab soalan tambahan daripada ADUN Moyog Darell Leiking dalam sesi sidang DUN, hari ini, Hajiji berkata kerajaan sedia mempertimbangkan cadangan itu terutama apabila melibatkan hak Sabah.

“Saya fikir ADUN Moyog (Darell) mencadangkan sesuatu yang baik, kami mengambil maklum (mengenai cadangan itu) dan akan mengkaji serta mempertimbangkannya, terutama apabila melibatkan hak Sabah,” katanya.

Terdahulu, Darell yang juga Timbalan Presiden Warisan berkata, Sabah harus mengawal semula pelantar benuanya bagi membolehkan ekonomi negeri berkenaan dipulihkan semula.

Sehingga kini, katanya, Sabah belum menolak TSA 2012 sedangkan Sarawak dan Kelantan telah pun menolak akta berkenaan.

“Ini satu isu yang agak sulit… bagaimana kita memulakan semula ekonomi kita jika marin atau pelantar benua dan perairan laut berada di bawah Majlis Keselamatan Negara (MKN)?” soalnya.

TSA adalah undang-undang yang diluluskan Parlimen pada 2012 yang menggariskan had kawasan kedaulatan negara dan negerinya daripada garisan pantai.

Ini termasuk laut, dasar laut, dan tanah dalam iaitu lapisan tanah di bawah dasar laut.

Walaupun undang-undang antarabangsa mengehadkan perairan wilayah Malaysia kepada 12 batu nautika (22km) dari pantai, TSA mengehadkan perairan negeri hingga tiga batu nautika (5.5km) dari pantai, termasuk untuk Sabah dan Sarawak.

Terdahulu, Hajiji berkata, kerajaan negeri akan terus komited untuk menjaga dan memperjuangkan hak-hak negeri itu seperti yang terkandung dalam Perjanjian Malaysia 1963 (MA63) serta Perlembagaan Persekutuan.

Beliau juga menyeru semua wakil rakyat Sabah untuk bersatu hati dan bersepakat dalam memperjuangkan perkara itu.

“Perbezaan ideologi politik tidak semestinya menjadi jurang pemisah antara kita dalam memperjuangkan hak-hak negeri ini di peringkat persekutuan.

“Kesatuan dan kesepakatan kita sangat penting agar sentiasa senada dan seirama dalam memperjuangkan hak-hak rakyat dan negeri demi kemajuan dan kesejahteraan semua.

“Suka saya menegaskan sekali lagi bahawa kerajaan negeri akan terus mempertahankan dan memperjuangkan hak-hak Sabah seperti yang termaktub di dalam MA63 serta perlembagaan persekutuan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu Patah Kaki Kemalangan Di Tambunan

TAMBUNAN: Seorang wanita berusia 28-tahun patah kaki kiri dalam satu kemalangan jalan raya di simpang Kampung Tikolod, Tambunan.

Berdasarkan kenyataan media dikeluarkan Pusat Gerakan Operasi Bomba Sabah menerima panggilan kecemasan pada pukul 5:25-petang tadi dan Balai Bomba dan Penyelamat Tambunan telah ke tempat kejadian sejauh 13-kilometer diketuai PBK II Ajis Ajab bersama lima anggota.

Ketua Operasi memaklumkan kemalangan melibatkan sebuah kenderaan jenis Toyota Vigo tanpa muatan yang terbabas sendiri sebelum melanggar penghadang jalan.

Mangsa tersepit dikeluarkan pasukan Bomba dan diberi rawatan awal oleh pasukan Emergency Medical Rescue Services (EMRS) sebelum dihantar ke hospital. Operasi tamat sepenuhnya pada pukul 6:10-petang.

Sumber: BERITA RTM SABAH / Foto : Bomba Negeri Sabah


Adik Perempuan Maut, Abang Parah Langgar Lori Tangki

TAWAU: Kanak-kanak perempuan maut selepas motosikal ditunggang abangnya dilanggar sebuah lori tangki ketika keluar simpang di Kampung Iban, Kuala Merotai dekat sini, tengah hari ini.

Dalam kejadian pada 12 tengah hari itu, Bibi Nur Aisyah Sailati, 10, yang juga pelajar Sekolah Kebangsaan (SK) Merotai Besar meninggal dunia di lokasi kejadian, manakala abangnya, Abdul Wahab Sailati, 15, parah.

Ketua Polis Daerah Tawau Asisten Komisioner Peter Umbuas berkata, siasatan awal mendapati kejadian berlaku apabila lori tangki dipandu lelaki berusia 39 tahun yang membawa muatan minyak sawit dari kilang dekat Luasong di sini, dalam perjalanan menuju ke Kunak.

Menurutnya, ketika menghampiri Kampung Iban, Jalan Tawau-Kalabakan tiba-tiba sebuah motosikal keluar dari simpang Kuala Merotai.

“Pemandu lori tangki itu cuba mengelak dengan membrek lorinya ke kanan jalan namun motosikal terkena pada bahagian tayar belakang sebelah kiri lori terbabit.

“Akibat kemalangan itu, mangsa yang membonceng motosikal tercampak ke jalan dan disahkan meningaal dunia di tempat kejadian oleh pasukan paramedik.

“Penunggang motosikal pula dibawa ke Hospital Tawau menggunakan ambulans, manakala pemandu lori tidak mengalami sebarang kecederaan,” katanya dalam kenyataan media di sini, hari ini.

Menurut Peter, siasatan lanjut masih diteruskan mengikut Seksyen 41 (1) Akta Pengangkutan Jalan (APJ) 1987,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tanam ganja lebih untung daripada kelapa sawit

SHAH ALAM: Ahli Dewan Undangan Negeri (ADUN) Pakatan Harapan (PH) mencadangkan kepada Kerajaan Selangor untuk mempertimbangkan tanaman ganja di negeri ini bagi tujuan perubatan.

ADUN Jeram, Mohd Shaid Rosli, berkata bukan satu kesalahan jika tanaman ganja diusahakan bagi tujuan perubatan, malah undang-undang negara membenarkan perkara itu dilakukan.

“Akta Dadah Berbahaya 1952 menyatakan bahawa mana-mana jabatan kerajaan boleh membuat penanaman ganja bagi tujuan perubatan.

“Satu kajian bagi tanaman ganja juga pernah dibuat Pengarah Pusat Racun Negara Universiti Sains Malaysia (USM), Prof Datuk Dr Mohamed Isa Abd Majid dengan kerjasama sebuah syarikat tempatan.

“Kajian ini antara lain untuk menjadikan industri ini sebagai tanaman komersial bagi tujuan penyelidikan, perubatan serta eksport,” katanya.

Beliau berkata demikian ketika membahaskan ucapan menjunjung kasih titah ucapan Sultan Selangor pada sidang Dewan Undangan Negeri (DUN) Selangor di sini, hari ini.

Mohd Shaid berkata, tanaman ganja memberi pulangan besar iaitu sekurang-kurangnya RM9 juta setahun bagi keluasan tanah 0.4 hektar meliputi tiga kali proses penuaian.

“Jumlah ini melebihi pulangan tanaman sawit yang hanya memperoleh sekitar RM3,000 bagi tanaman berkeluasan sama.

“Diandaikan Kerajaan Selangor dapat mengusahakan lebih daripada 40 hektar, negeri ini akan jadi pengeluar tanaman ganja terbesar di negara ini.

“Namun, tanaman ini dicadangkan dilakukan di kawasan tertentu yang hanya boleh diakses oleh pihak tertentu sahaja. Selain itu, undang-undang perlu diperkemaskan bagi mengelakkan berlaku urus niaga di pasaran gelap,” katanya. – Berita Harian


Penunggang Motosikal Maut, Bertembung Pacuan Empat Roda Di Jalan Telipok

TUARAN: Seorang penunggang motosikal maut selepas bertembung dengan kereta pacuan empat roda di Kilometer 53.4 berhampiran Kampung Pangkalan Jalan Telipok-Tenghilan di sini.

Ketua Polis Daerah Tuaran Deputi Superintendan Mohd Hamizi Halim berkata kejadian jam 10.15 pagi itu berlaku apabila mangsa berumur 32 tahun dalam perjalanan dari arah Kota Kinabalu menuju ke Kota Belud.

“Mangsa kemudiannya memotong beberapa kenderaan sebelum terbabas masuk ke laluan bertentangan lalu bertembung dengan sebuah kereta pacuan empat roda yang datang dari arah Tenghilan.

“Impak kemalangan menyebabkan mangsa maut akibat mengalami kecederaan parah di bahagian badan dan kepala,” katanya.

Menurutnya pemandu kereta pacuan empat roda yang berumur 66 tahun itu tidak mengalami sebarang kecederaan.

“Hasil siasatan mendapati punca kejadian disebabkan oleh penunggang motosikal yang membawa motosikal secara bahaya iaitu memotong beberapa kenderaan sebelum terbabas ke laluan bertentangan.

“Kes disiasat mengikut Seksyen 41(1) Akta Pengangkutan Jalan 1987,” katanya.


Remaja ditahan disyaki cuba seludup lebih 1,000kg gula

TAWAU: Agensi Penguatkuasaan Maritim Malaysia (Maritim Malaysia) menahan seorang remaja disyaki cuba menyeludup keluar lebih 1,000 kilogram (kg) gula pasir, di sini, kelmarin.

Lelaki tempatan berumur 18 tahun itu ditahan anggota Maritim Malaysia yang sedang menjalankan Ops Pluto Timur, selepas mengesan sebuah bot jongkong dalam keadaan mencurigakan kira-kira 1.5 batu nautika dari Sungai Pukol, Pulau Sebatik, pada jam 5.15 petang.

Timbalan Pengarah Zon (Operasi) Zon Maritim Tawau, Komander Maritim Mohd Yusri Hussin, berkata pemeriksaan awal mendapati bot jongkong itu sarat dengan pelbagai muatan barangan runcit, termasuk gula bersubsidi.

Bagaimanapun, beliau berkata, pemeriksaan lanjut mendapati remaja itu gagal mengemukakan sebarang permit atau dokumen sah daripada Kementerian Perdagangan Dalam Negeri dan Hal Ehwal Pengguna (KPDNHEP) berkaitan pemilikan gula bersubsidi terbabit.

“Kita percaya barangan bersubsidi itu cuba diseludup keluar melalui Pulau Sebatik untuk dipasarkan atau dijual di Indonesia.

“Siasatan lanjut masih diteruskan dan kes disiasat mengikut Akta Kawalan Bekalan 1961,” katanya dalam kenyataan, di sini, hari ini.

Mohd Yusri berkata, nilai keseluruhan rampasan, termasuk bot jongkong bersama enjin sangkut, dianggarkan hampir RM50,000 dan semua barangan itu dibawa ke Jeti Maritim Malaysia Tawau untuk tindakan lanjut.

Dalam pada itu, beliau berkata, Maritim Malaysia akan terus meningkatkan rondaan dan penguatkuasaan di laut bagi membanteras dan mengurangkan pelanggaran undang-undang.

“Orang ramai juga disaran menyalurkan maklumat atau aduan berkaitan salah laku jenayah maritim melalui Pusat Operasi Zon Maritim Tawau di talian 089-750116 atau Malaysian Emergency Response System (MERS 999),” katanya. – Berita Harian


Remaja Maut, Motosikal Ditunggangi Terbabas

LABUAN: Seorang lelaki tempatan berumur 22 tahun yang menunggang motosikal dari arah UMSKAL maut terbabas sendiri dekat balai raya Sungai Miri subuh semalam.

Ketua Polis Daerah WP Labuan Supt. Muhamad Farid Ahmad berkata, mangsa berasal dari Kuala Penyu itu bergerak ke arah Layang-Layangan.

“Kemalangan berlaku kira-kira 12.30 pagi 3 Oktober,” katanya.       Farid menjelaskan siasatan mendapati penunggang berkenaan yang dikenali sebagai Fedelis Michaed hilang kawalan sebelum terbabas dan melanggar tayar hiasan tepi kiri jalan.

Menurut Farid, mangsa yang terhumban ke dalam parit kiri jalan disahkan meninggal di tempat kejadian oleh pegawai perubatan yang tiba bersama ambulan.

“Ketika kejadian, keadaan hujan dan jalanraya basah,” katanya.

Jelas Farid, mangsa meninggal akibat kecederaan parah pada bahagian kepala lalu dibawa ke Hospital W.P Labuan untuk tujuan bedah siasat.

Farid menasihatkan semua pengguna jalanraya agar tidak memandu laju terutama ketika hujan kerana keadaan jalanraya licin.

Siasatan dijalankan di bawah  Seksyen 41(1) APJ 1987.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Datuk, Bapa & Cucu Lepas Gian Beli Nombor Ramalan Selepas Cuti 3 Bulan

KOTA KINABALU: Lebih tiga bulan tidak membeli nombor ramalan kerana premis menjual tiket ditutup, tiga beranak melepaskan gian membeli nombor masing-masing selepas kerajaan membenarkan industri itu kembali beroperasi bermula hari ini.

Pengumuman membenarkan industri nombor ramalan beroperasi kembali itu merupakan berita baik yang ditunggu-tunggu tiga beranak tersebut yang tidak melepaskan peluang untuk mencuba nasib.

David Limjoon, 45, berkata, dia sangat teruja apabila mengetahui premis menjual nombor ramalan dibenarkan beroperasi kerana sudah menjadi kebiasaan baginya untuk membeli tiket.

“Perasaan sangat-sangat gembiralah kerana semasa Perintah Kawalan Pergerakan (PKP) saya memang tidak dapat tidur, memang selalu terfikir-fikir kedai jual nombor ini, memang tidak senang hati, memang tidur tidak lena, makan tidak kenyang, sekarang sangat-sangat gembira.

“Memang hari ini melepaskan gian, sudah beli tadi, macam-macam saya beli,” katanya ketika ditemui dalam tinjauan Borneo Today di premis menjual nombor ramalan di Donggongon petang ini.

Turut tidak melepaskan peluang untuk membeli tiket nombor ramalam adalah bapa David sendiri iaitu Marcus Limjoon, 83.

Menurut Marcus, dia merupakan pelanggan setia industri nombor ramalan sejak sekian lama dan akan membelanjakan sehingga RM100 setiap kali melakukan pembelian.

“Senang hati saya,” katanya ketika ditanya mengenai pembukaan semula premis berkenaan.

Sementara itu cucunya, Lawson Lawrensius Aloysius, 26, berkata, sebaik sahaja bangun tidur pagi ini, dia terus merancang untuk membeli nombor ramalan.

Katanya, semasa penutupan kedai nombor sepanjang PKP, kehidupannya agak membosankan kerana membeli nombor ramalan merupakan hiburan untuk dirinya.

“Sebelum ini kehidupan agak membosankan sebab tiada kedai nombor buka, tiada hiburan, kurang hiburan,” jelasnya.

Sementara itu, tinjauan Borneo Today mendapati semua premis yang mula beroperasi hari ini mematuhi semua prosesur operasi standard (SOP) yang ditetapkan.

Para pelanggan diminta beratur dengan jarak satu meter antara satu sama lain, perlu memeriksa suhu dan menulis maklumat peribadi sebelum masuk ke dalam premis.- BorneoToday


Sandra Dianne Meninggal Dunia

KUALA LUMPUR: Penyanyi, Sandra Dianne yang tidak sedarkan diri selepas terbabit dalam kemalangan, Sabtu lalu, meninggal dunia di Hospital Putrajaya, awal pagi tadi.

Pemergian Sandra, 26, yang juga salah seorang peserta program realiti Big Stage 2020, dimaklumkan penyanyi berasal dari Singapura, Sufie Rashid melalui entri di Instagram, kira-kira jam 1.20 pagi.

“Assalamualaikum semua, minta sedekahkan al-Fatihah untuk Sandra yang telah meninggalkan kita.

“Selamat pulang ke Rahmatullah sahabatku. You’re a good friend with a beautiful heart (anda sahabat yang baik dan berhati mulia).

“Terima kasih sebab beri saya peluang untuk satu pentas dengan awak. Semoga awak tenang di sana… Innalillahiwainnailaihirojiun.”

Sabtu lalu, Allahyarham Sandra yang popular dengan lagu Hey! Kau terbabit dalam kemalangan ketika dalam perjalanan mengikuti latihan konsert minggu keempat Big Stage 2020 di Pusat Konvensyen Antarabangsa Putrajaya (PICC). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sungai Bariawa ‘Mandi’ Gam

KENINGAU: Penduduk yang berada berhampiran sepanjang Sungai Bariawa, di sini, dinasihatkan supaya tidak menggunakan air sungai yang tercemar akibat tumpahan gam papan lapis.

Ketua Polis Daerah Keningau, Deputi Superintendan Nor Rafidah Kasim berkata, tumpahan berkenaan berlaku akibat kemalangan membabitkan sebuah lori 10 tan di Simpang Bariawa, di sini, jam 11.40 malam tadi.

Menurutnya, kemalangan membabitkan lori jenis Treler Shacman yang bergerak dari arah Kota Kinabalu menuju ke Kilang Plywood Kosinar Sook, Keningau.

“Lori berkenaan hilang kawalan ketika menuruni bukit lalu terbabas ke bahu kiri sebelum terlanggar tebing bukit menghampiri simpang Jalan Bariawa.

“Pemandu lori tidak mengalami sebarang kecederaan namun kemalangan mengakibatkan muatan gam masuk ke kawasan aliran sungai kecil di Kampung Bariawa,” katanya ketika dihubungi, hari ini.

Nor Rafidah berkata, pasukan dari Jabatan Kesihatan Keningau dan Polis Diraja Malaysia (PDRM) sudah melawat tempat kejadian dan mengambil sampel air sungai untuk ujian.

Katanya, laporan lanjut akan diserahkan kepada Jabatan Alam Sekitar (JAS) untuk tindakan selanjutnya.

“Orang awam dinasihatkan untuk tidak membuat sebarang aktiviti di sungai berkenaan yang disyaki tercemar. Kes disiasat mengikut Peraturan 10 LN 166/59,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Peruntuk RM4.7 Juta Siapkan Projek KK SkyBridge

KOTA KINABALU, 4 Feb : Kerajaan Negeri Sabah meluluskan peruntukan sejumlah RM4.7 juta bagi menyiapkan projek jambatan udara yang terhenti sejak tahun 2018 selepas pemaju yang mengendalikannya muflis.

Ketua Menteri Datuk Hajiji Noor berkata pembinaan projek itu akan dimulakan dalam masa terdekat dan dijangka siap pada pertengahan tahun ini.

“Kita tidak mahu projek jambatan udara ini terbengkalai untuk selama-lamanya. Ia perlu disiapkan dengan cepat bagi memberi kemudahan dan keselamatan kepada orang awam,” katanya kepada pemberita selepas melawat tapak projek itu di sini hari ini.

Turut hadir Pembantu Menteri kepada Ketua Menteri, Datuk Abidin Madingkir; Ahli Dewan Undangan Negeri (ADUN) yang dilantik Datuk Yong Teck Lee dan Mayor Bandaraya Kota Kinabalu Noorliza Awang Alip.

Hajiji berkata projek bernilai RM31.5 juta itu dibiayai oleh Unit Kerjasama Awam Swasta (UKAS), Jabatan Perdana Menteri melalui Perjanjian Dana Mudah Cara antara Kerajaan Malaysia dan Bank Pembangunan Malaysia serta Sunsea Development Sdn Bhd pada 9 Feb 2017.

“Menerusi perjanjian itu, Kerajaan Persekutuan berhak menamatkan Dana Mudah Cara itu sekiranya pemaju projek didapati muflis.

“Pembinaan jejantas pejalan kaki dan kerja menaik taraf infrastruktur di sekitarnya bermula pada 1 April 2017 dan dijadualkan siap dalam tempoh enam bulan (30 Sept 2017) tetapi kemudian dilanjutkan pada 30 April 2018,” katanya.

Hajiji berkata kontraktor yang bertanggjungjawab ketika itu, Petrofiq Sdn Bhd telah menghentikan kerja walaupun 90 peratus projek itu sudah disiapkan atas alasan mereka tidak menerima bayaran. – BERNAMA


1.8 tan sampah dikutip di ODEC UMS

KOTA KINABALU, 21 Feb – Seramai 1,000 pelajar dan kakitangan Universiti Malaysia Sabah (UMS) mengadakan gotong-royong perdana bagi membersihkan kawasan pantai Pusat Pembangunan Luar (ODEC) UMS semalam dan hasilnya, 1.8 tan sampah berjaya dikutip.

Pengerusi penganjur Prof Dr Rossita Shapawi berkata gotong royong itu diadakan bagi memastikan kebersihan di kawasan pantai berkenaan terpelihara, selain bertujuan memupuk semangat sayangkan pantai yang kini menjadi salah satu perkara yang ingin diterapkan pengurusan pihak UMS .

“Seperti yang kita sedia maklum, pantai ODEC merupakan tumpuan pelancong dari dalam dan luar negara, maka warga UMS sendiri perlu komited memastikan persekitaran pantai sentiasa dalam keadaan terpelihara dan bersih,” katanya dalam satu kenyataan di sini hari ini

Rossita yang juga Pengarah Institut Penyelidikan Marin Borneo (IPMB) berkata, penganjuran program itu secara tidak langsung turut mendidik para pengunjung yang datang melawat ke pantai itu untuk sama-sama menjaga kebersihan pantai.

“Pantai ODEC berupaya menjadi pantai tarikan pelancong yang utama di bandar raya Kota Kinabalu apatah lagi usaha yang ditunjukkan oleh warga UMS yang terus menerus mengadakan program-program membersihkan pantai tanpa henti menerusi Fakulti, Institut, Jabatan dan Pusat.

“Dahulu Pantai ODEC ini terasa sunyi dan sedikit terbiar, namun  apabila kita memperkenalkan konsep pelancongan eko-kampus, kita melihat pantai ODEC sebagai nadi utama pelancongan berasaskan pendidikan,”katanya.


Malaysia Bakal Berdepan Peningkatan Mendadak Kes Covid-19

PUTRAJAYA: Malaysia bakal berdepan peningkatan kes Covid-19 secara mendadak dalam masa terdekat.

Ketua Pengarah Kesihatan, Datuk Dr Noor Hisham Abdullah berkata, kadar jangkitan atau R-naught (R0) pada ketika ini adalah 1.36 meningkat berbanding 0.3 pada tiga minggu lalu.

“Apa yang membahayakan adalah kalau R-naught meningkat lebih 1.6 dan bererti lebih ramai dijangkiti,” katanya pada sidang media perkembangan terkini Covid-19 di kementeriannya di sini hari ini.

Menurutnya, kenaikan nilai R0 berlaku berikutan peningkatan kes dan pengesanan beberapa kluster baharu baru-baru ini.

“Pada 9 Julai lalu, jumlah kes aktif adalah 63 kes dan hari ini 143 kes iaitu kenaikan berganda,” katanya.

Justeru beliau merayu kepada seluruh rakyat agar sentiasa patuh kepada prosedur operasi standard (SOP) yang ditetapkan.

“Jadi saya merayu kepada rakyat supaya patuh kepada SOP.

“Hanya ada tiga perkara perlu laksanakan iaitu penjarakan selamat satu meter, memakai pelitup muka dan cuci tangan dengan sabun dan air,” katanya.

Nilai R0 pada sebelum pelaksanaan Perintah Kawalan Pergerakan (PKP) pada kadar 3.55.

Jumlah kes aktif dilaporkan setakat ini 143 kes. – Sinar

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Insiden Tahanan Rumah Merah Larikan Diri Tidak Akan Berulang – Habibi

KOTA KINABALU: Polis daerah ini memberi jaminan tiada lagi kes tahanan pendatang asing tanpa izin (PATI) melarikan diri akan berlaku di Rumah Merah, Menggatal.

Ketua Polis Daerah Kota Kinabalu, Asisten Komisioner Habibi Majinji berkata, tembok di Pusat Tahanan Sementara (PTS) Menggatal itu sudah diperbaiki.

Beliau berkata, dalam aspek keselamatan, tenaga kerja dan logistik dan tahap kawalan di PTS itu sudah dipertingkatkan bagi mengelakkan kes sama berulang.

Dalam pada itu, beliau berkata, polis daerah itu mengambil langkah menumpangkan pendatang asing tanpa izin (PATI) yang sudah selesai menjalani hukuman di Lokap Berpusat Ibu Pejabat Polis (IPD) Kota Kinabalu.

Ini bagi membantu mengurangkan kesesakan tahanan di PTS, Menggatal ketika pandemik Covid-19 ini.

Beliau berkata, setakat ini 12 orang PATI yang sudah selesai menjalani hukuman ditumpangkan di Lokap Berpusat tersebut.

Bagaimanapun, sekiranya jumlah PATI itu bertambah, IPD Kota Kinabalu akan berbincang bersama Majlis Keselamatan Negara (MKN) Sabah bagi menempatkan tahanan itu sama ada di dewan atau tempat lain yang akan ditentukan kelak.

Ketika ini, PTS Menggatal mempunyai 1,707 orang tahanan yang ditempatkan di 14 blok bangunan.

Tambahnya, operasi menangkap PATI masih dijalankan seperti biasa.

Sementara itu, dua anggota polis dengan dibantu oleh anggota Angkatan Tentera Malaysia dan Jabatan Sukarelawan Malaysia (RELA) ditugaskan untuk menjalankan pemeriksaan di PTS, Menggatal.

PTS ini diletakkan di bawah Perintah Kawalan Pergerakan Diperketatkan (PKPD) bermula 3 hingga 16 November ini.

Namun, kawad berduri tidak perlu dipasang kerana kawasan ini berpagar dan kawalan akan dilakukan di hadapan pintu masuk selama 24 jam.

Habibi berkata, pergerakan keluar dan masuk kakitangan di PTS itu akan dihadkan. Hanya penghantar makanan sahaja dibenarkan memasuki kawasan tersebut.

Katanya, tiada sebarang pelawat atau ahli keluarga dibenarkan datang melawat sepanjang tempoh PKPD itu. – BorneoToday


Lewat Daftar Punca Kes Covid-19 Terus Meningkat Di Sabah

KOTA KINABALU: Kes harian Covid-19 di Sabah terus meningkat daripada 2,583 kes kelmarin kepada 2,738 kes semalam berikutan masih terdapat kes positif yang lewat didaftarkan.

Menteri Kerajaan Tempatan dan Perumahan negeri Masidi Manjun berkata daripada jumlah kes positif itu, sebanyak 1,012 kes lewat selepas dua hingga tiga hari keputusan saringan diketahui, 223 kes lewat didaftar empat hingga lima hari dan 247 kes lewat daftar sehingga lebih lima hari.

“Pendaftaran lewat ini berlaku kerana pengumpulan dan penyemakan data secara teliti serta melibatkan jumlah yang agak banyak. Maklumat-Maklumat ini juga datang dari pelbagai daerah di Sabah,” menurutnya dalam kenyataan.

Masidi, yang juga jurucakap Covid-19 Sabah, berkata saringan kontak rapat kekal penyumbang terbesar kepada kes harian iaitu 1,616 kes atau 59.02 peratus diikuti saringan bergejala (654 kes), saringan kluster (172 kes) dan selebihnya saringan lain.

Beliau berkata pada masa sama, terdapat satu kluster baharu direkodkan di Sabah hari ini iaitu Kluster Sungai Pin 2 di Kinabatangan yang dikategorikan sebagai kluster tempat kerja dengan 30 kes kumulatif.

“Kes indeks melibatkan seorang wanita warga Indonesia, 52, yang bekerja di sebuah ladang sawit berdekatan Sungai Pin, Kinabatangan. Dia disahkan positif setelah menjalani ujian saringan tempat kerja pada 6 Ogos lepas selepas didapati bergejala,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4,845 PATI Diusir Dari Sabah Sehingga Julai

KOTA KINABALU: Proses pengusiran pulang pendatang asing tanpa izin (PATI) diteruskan melibatkan seramai 94 orang warga Indonesia menerusi pengusiran siri ke-21, hari ini.

Pengarah Keselamatan Negeri, Majlis Keselamatan Negeri (MKN) Sabah, Sharifah Sitti Saleha Habib Yussof berkata, dengan pengusiran itu ia menjadikan jumlah keseluruhan pengusiran PATI di Sabah setakat ini seramai 4,845 orang.

Beliau berkata, semua tahanan yang diusir keluar ini telah menjalani saringan Covid-19 sebelum diusir dan penjagaan kebersihan juga diamalkan sepanjang proses pengusiran berlangsung.

Katanya, pengusiran PATI Indonesia juga dapat dilaksanakan dengan lancar tanpa banyak masalah seperti siri-siri pengusiran sebelum ini hasil komitmen kerajaan Indonesia.

“Oleh itu, MKN Sabah merakamkan penghargaan kepada kerajaan Indonesia kerana memberi kerjasama dalam memastikan urusan pengusiran berjalan lancar dan menerima baik kepulangan rakyatnya walaupun negara itu masih mencatatkan kes jangkitan Covid-19 yang tinggi,” katanya dalam satu kenyataan, di sini hari ini.

Sitti Saleha berkata, peranan masyarakat sangat perlu jika semua pihak ingin melihat masalah lambakan PATI di Sabah dikurangkan ke tahap minimum.

“Maka, laporkan kepada pihak berkuasa sekiranya ada majikan yang menggaji PATI, anggota penguatkuasa yang bersekongkol dalam membawa masuk PATI dan jika melihat PATI menyusup masuk ke sempadan negara.

“MKN dan semua agensi berkaitan tidak pernah jemu untuk menguatkuasakan tindakan ke atas PATI di negeri Sabah ini walaupun ketika wabak Covid-19 belum berakhir demi kesejahteraan dan kedaulatan negara dan negeri Sabah khasnya,” jelasnya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM1.6 Bilion Disalur Kepada Sabah Di Bawah Bantuan Prihatin – Tengku Zafrul

KUALA LUMPUR: Sebanyak RM1.6 billion disalurkan kepada penduduk Sabah di bawah pembayaran Bantuan Prihatin Nasional (BPN) sehingga 14 Ogos, 2020.

Menteri Kewangan Tengku Zafrul Abdul Aziz berkata, ini termasuk 16,490 majikan di Sabah yang menerima manfaat di bawah program subsidi upah bagi mengekalkan seramai 125,487 orang pekerja bernilai RM461.62 juta.

“Selain itu, seramai 904,567 orang rakyat di Sabah menerima manfaat daripada BPN bernilai RM983.34 juta; sebanyak 103 PKS di Sabah menerima manfaat di bawah skim pembiayaan PKS Penjana sebanyak RM22.23 juta,” katanya semasa sesi penggulungan Kementerian Kewangan, Langkah-Langkah Sementara bagi Pembiayaan Kerajaan (COVID-19) 2020, di Dewan Rakyat, hari ini.

Tengku Zafrul berkata, sebanyak 19,671 PKS di Sabah menerima bantuan daripada geran khas prihatin berjumlah RM59.01 juta dan 3,397 PKS mikro diluluskan pinjaman mikrokredit BSN dan Tekun di bawah pakej Prihatin dan Penjana dengan nilai sebanyak RM45.35 juta.

“Di bawah itu juga, seramai 65,544 orang petugas barisan hadapan di Sabah menerima elaun khas Covid-19 bernilai RM24.49 juta,” katanya.

Beliau menjawab soalan Azizah Mohd Dun (Beufort-PPBM) dan Liew Vui Keong (Batu Sapi-Warisan) berhubung pembayaran BPN kepada penduduk di luar bandar dan kawasan pendalaman Sabah.- FMT


Unduk Ngadau Tidak Dibenarkan Diadakan Di Hongkod Koisaan

KOTA KINABALU: Pertandingan Unduk Ngadau tidak dibenarkan diadakan di Hongkod Koisaan, Persatuan Kebudayaan Kadazandusun (KDCA), kata Timbalan Presiden KDCA Datuk Dr Jeffrey Kitingan.

Beliau berkata pihaknya telah membuat ketatapan agar tiada sambutan Kaamatan diadakan di kawasan berkenaan berkenaan pada tahun ini ekoran penularan Covid-19 dan Perintah Kawalan Pergerakan Bersyarat (PKPB).

“Selaras dengan ketetapan itu kita tidak boleh membenarkan sebarang aktiviti seperti Unduk Ngadau diadakan di Hongkod Koisaan KDCA kerana ia dapat menarik perhatian orang ramai dan kita tidak mampu mengawal keadaan berkenaan,” katanya kepada pemberita di sini, hari ini.

Ditanya mengenai Pertandingan Akhir Unduk Ngadau Peringkat Negeri Sabah yang bakal diadakan di Hongkod Koisaan KDCA 31 Mei ini, Jeffrey berkata pihaknya tidak boleh menghalang penganjurannya namun ia tidak boleh dilaksanakan di Hongkod Koisaan KDCA.

“Mereka boleh melaksanakan pertandingan itu…namun kita tidak sesekali akan benarkan ia diadakan di Hongkod Koisaan KDCA,” tegasnya.

Baru-baru ini, Pengerusi Jawatankuasa Pesta Kaamatan Peringkat Negeri Datuk Peter Anthony mengumumkan penganjuran Unduk Ngadau 2020 secara dalam talian, dan tujuh peserta akhir bakal bertanding diHongkod Koisaan KDCA pada 31 Mei ini.- Berita Sabah

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Lelaki Terpendek Di Bumi Meninggal Dunia

Colombo: Lelaki paling pendek di dunia disahkan meninggal dunia selepas bertarung dengan beberapa masalah kesihatan.

Khagendra Thapa Magar, 27, dari Nepal mempunyai ketinggian 67.08 sentimeter merekodkan nama dalam Rekod Dunia Guinness sebagai pada ulang tahun kelahirannya ke-18 pada 2010.

Khagendra berdepan masalah jantung, asthma dan pneumonia serta disahkan meninggal dunia di hospital Jumaat lalu, sehari selepas dimasukkan ke wad.

Khagendra yang juga duta pelancongan Nepal, dijumpai oleh seorang jurujual ketika berusia 14 tahun.

Dia dibawa ke beberapa acara pameran tempatan dan dibayar oleh kanak-kanak yang mahu bergambar dengannya.

Dia hanya tinggi 7 sentimeter daripada pemegang rekod lelaki terpendek dunia iaitu Junrey Balawing yang tidak boleh berdiri atau berjalan.

Ketua Editor, Rekod Dunia Guinness, Craig Glenday berkata, pihaknya turut bersedih dengan kehilangan Khagendra yang ditemuinya di Itali pada 2010.

“Hidup ini adalah satu cabaran untuk mereka yang bertubuh kecil apatah lagi dengan berat hanya 6 kilogram.

“Namun, Khagendra tidak menjadikan saiz badannya sebagai alasan untuk menikmati hidup. Ia menjadi satu penghormatan kepada kami untuk berkongsi kisahnya dengan seluruh dunia,” katanya. – AFP


Mayat Lelaki Ditemukan Tergantung Di Inanam

KOTA KINABALU: Orang awam dikejutkan dengan penemuan mayat lelaki dalam keadaan tergantung di kawasan terbuka Suria Inanam di sini petang tadi.

Ketua Polis Daerah Kota Kinabalu Asisten Komisioner Habibi Majinji berkata pihaknya mendapat laporan daripada orang awam pada jam 2.30 petang sebelum ke lokasi kejadian untuk menjalankan kerja siasatan.

“Setakat ini identiti mangsa sudah dikenalpasti dan mangsa adalah lelaki tempatan berumur 29 tahun.

“Hasil siasatan lanjut mendapati mangsa tinggal di sekitar sini bersama ibu saudaranya dan soal siasat terhadap ibu saudara mangsa mengatakan mangsa pernah tidak pulang ke rumah selama dua minggu sebelum ini.

“Mangsa bagaimanapun kembali semula ke rumah seminggu lalu dan dipercayai mengalami kemurungan sebelum menghilangkan diri semula,” katanya.

Katanya mangsa yang tidak mempunyai pekerjaan itu dipercayai menggantung diri berhampiran blok konkrit sebelum ditemukan orang awam hari ini.

Tambahnya ahli keluarga mangsa yang berada di Tawau sudah dihubungi dan proses pengecaman akan dijalankan esok.

“Hasil pemeriksaan di sekitar lokasi kejadian mendapati tiada unsur jenayah terkesan dalam kes ini dan mayat mangsa dihantar ke Hospital Queen Elizabeth (HQE) untuk tindakan selanjutnya.

“Siasatan lanjut masih dijalankan mengikut Kes Mati Mengejut,” katanya.


Pelajar Maut Disepak 3 Pelajar

Seorang pelajar lelaki yang koma selepas diserang sekumpulan pelajar bulan lalu dilaporkan meninggal dunia kelmarin dalam satu kejadian yang berlaku di Bangkok, Thailand

Mangsa berusia 15 tahun dari wilayah Nakhon Pathom itu dikatakan disepak dengan kuat di dada oleh tiga pelajar senior sehingga tidak sedar diri.

Polis mengesahkan mangsa meninggal dunia dan berkata tiga pelajar terbabit yang sudah didakwa kerana menyerang bakal berdepan tuduhan lebih serius.

Leftenan Kolonel, Pinyo Musiksan memberitahu AFP tuduhan termasuk niat untuk membunuh.

Dua suspek akan dihadapkan di mahkamah juvenil kerana di bawah usia 18 tahun.


Sasar Mee Aniq Di Pasar Raya Di Sabah

KOTA KINABALU: Bermula dengan hanya menjual mi keluaran kilang kecil ibunya di pasar sekitar Membakut dan Beaufort selain pembelian terus dari rumah, kini peniaga Mee Aniq, Siti Norain Syafiqah Abdullah, mampu berbangga apabila jenama itu semakin dikenali di negeri ini.

Siti Norain Syafiqah, 22, bersama ibunya, Siti Noraidah Michael Abdullah, 56, yang juga pemilik dan pengurus Pemborong SNS kini berusaha merealisasikan impian untuk memasarkan mi di pasar raya di negeri ini.

“Inilah impian Ain dan mama (yang juga ibu tunggal) supaya produk yang kami usahakan sejak 2007 dipasarkan di pasar raya di negeri ini.

“Usaha ke arah itu sedang dilakukan malah mi keluaran kami juga sudah ada pembungkusan yang baharu sejak awal bulan ini. Kami berharap dapat merealisasikan impian ini.

“Selain dijual di pasar sekitar Beaufort, Sipitang, Membakut dan Kuala Penyu, mi ini juga dijual di beberapa kedai runcit di daerah berkenaan termasuk di Pekan Sabindo, di Kinarut. Ada juga yang membuat tempahan pembayaran tunai semasa serahan (COD) terutama dari Kota Kinabalu,” katanya ketika ditemui sempena Karnival Usahawan Desa (KUD) Zon Sabah di sini hari ini.

Mee Aniq yang boleh diperoleh dalam bentuk mi kering dan mi basah itu turut mendapat sijil halal dan Skim Pensijilan Makanan Selamat Tanggungjawab Industri (MeSTI).

Ain yang juga anak bongsu daripada tiga beradik itu berkata, dia mula membantu ibunya membuat mi sejak berusia 10 tahun.

“Pada mulanya ibu hanya ada dua mesin untuk membuat mi yang dibantu oleh Kementerian Pembangunan Luar Bandar (KPLB) tetapi kini kami sudah ada enam mesin semuanya, dengan empat pekerja sepenuh masa.

“Untuk mi kering, pengeluaran kami adalah kira-kira 900 bungkus seminggu, manakala untuk mi basah pula pengeluaran adalah setiap hari iaitu antara 250 kilogram hingga 300 kilogram sehari.

“Lazimnya, pada musim perayaan, pengeluaran mi kami lebih dua kali ganda,” katanya sambil menambah mi basah keluaran mereka turut menerima tempahan daripada sebuah kolej di Kota Kinabalu.

Mee Aniq bagi jenis mi basah dijual pada harga RM2 sekilogram manakala mi kering RM2 sebungkus.

Semalam, Ketua Menteri, Datuk Seri Mohd Shafie Apdal ketika perasmian Karnival Usahawan Desa (KUD) Zon Sabah di Kompleks Sukan Kota Kinabalu, di sini, menggalakkan lebih banyak pasar raya menjual produk yang dihasilkan usahawan luar bandar di negeri ini.

Mohd Shafie berkata, ini sejajar dengan usaha kerajaan negeri yang menggalakkan lebih ramai masyarakat luar bandar berkecimpung dalam bidang keusahawanan.


Mampukah Malaysia Capai 28 Hari Sifar Kes Covid-19?

KUALA LUMPUR: 28 hari, tempoh sifar kes COVID-19 yang diperlukan negara sebelum boleh diisytiharkan bebas pandemik berkenaan, kata Ketua Pengarah Kesihatan, Datuk Dr Noor Hisham Abdullah.

Kenyataan daripada ‘Jeneral Perang’ COVID-19 itu, semalam nyata mencetuskan persoalan, mampukah angka dalam tempoh itu dicapai?

Apatah lagi, dengan pelaksanaan Perintah Kawalan Pergerakan Pemulihan (PKPP) yang menyaksikan semakin banyak kelonggaran diberikan, malah aktiviti rentas negeri juga dibenarkan.

Semua pengangkutan awam, bas ekspres, pesawat penerbangan, perkhidmatan e-hailing, teksi dan kenderaan persendirian dibenarkan beroperasi pada kapasiti penuh dengan mematuhi prosedur operasi standard (SOP) yang ditetapkan.

Menteri Kanan (Keselamatan), Datuk Seri Ismail Sabri Yaakob ketika mengumumkan perkara itu semalam turut menyatakan, perkhidmatan e-hailing, teksi, dan bas ekspres boleh beroperasi tanpa had masa.

Bukan itu sahaja, semua masjid, surau Jumaat dan surau dalam Zon Hijau di Wilayah Persekutuan akan dibuka secara berperingkat, bagi solat Jumaat dan solat berjemaah dengan perluasan bilangan satu pertiga daripada jumlah had kapasiti bagi dewan solat utama bermula, hari ini.

Tiada lagi polis mahupun anggota Angkatan Tentera Malaysia (ATM) yang menahan kenderaan kita, jengah kediaman yang ‘meriah’ waktu raya, mengenakan kompaun sekiranya keluar rumah, malah mengarah kita berpatah balik kerana cuba merentas negeri.

Namun, kompaun tetap dikeluarkan sekiranya SOP yang ditentukan oleh kerajaan tidak dipatuhi.

Setelah hampir empat bulan mereka menjaga kita sepanjang Perintah Kawalan Pergerakan (PKP) dan Perintah Kawalan Pergerakan Bersyarat (PKPB), kini tugas barisan hadapan bertukar tangan kepada seluruh rakyat Malaysia.

Berkali-kali kerajaan mengingatkan kita untuk patuh kepada SOP.

Aplikasi seperti MySejahtera, MyTrace bagi membantu membuat pengesanan kontak turut diwujudkan, dan pada masa sama menuntut rakyat untuk bersikap jujur dan bertanggungjawab dalam memberikan maklumat mereka.

Kawalan kendiri masyarakat untuk terus mematuhi SOP dalam kebiasaan baharu inilah elemen yang paling penting dalam mengelakkan lonjakan kes, sekali gus menentukan sama ada PKPP berjaya menjadikan negara diisytihar bebas pandemik COVID-19. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua pertiga Anak Krakatau ‘hilang’

PANDEGLANG: Gunung berapi pencetus tsunami di Indonesia yang mengorbankan lebih 400 orang, minggu lalu, hilang dua per tiga ketinggiannya, susulan letusan yang menyebabkan ombak pembunuh.

Sebahagian kawah Anak Krakatau runtuh, selepas letusan dan jatuh ke dalam laut sehingga menjana gelombang tsunami, malam Sabtu minggu lalu.

Analisis visual oleh agensi gunung berapi Indonesia mendapati gunung berapi itu hilang lebih dua per tiga ketinggiannya, menurut seorang pegawai, semalam.

Sebelum ini, ketinggian Anak Krakatau adalah 338 meter, namun kini tingginya susut kepada hanya 110 meter sahaja. Agensi itu menjangkakan gunung berapi itu kehilangan antara 150 hingga 180 juta meter padu.

“Anak Krakatau kini lebih pendek, biasanya kamu boleh nampak puncaknya dari pos pemerhati, kini tidak lagi,” kata pegawai kanan agensi itu, Wawan Irawan. – AFP


WARISAN Sokong Belanjawan 2021 Sekiranya Fokus Bantu Rakyat

KOTA KINABALU: Parti Warisan Sabah (Warisan) menegaskan tiada masalah untuk menyokong Belanjawan 2021 sekiranya perinciannya secara menyeluruh berfokus untuk membantu rakyat, mengatasi COVID-19 dan memulihkan ekonomi negara, kata Presidennya, Datuk Seri Mohd Shafie Apdal.

Beliau yang juga Ahli Parlimen Semporna itu mengambil contoh di Sabah di mana sektor perubatan dan kesihatan jauh ketinggalan berbanding negeri-negeri lain, justeru Belanjawan 2021 perlu memberi fokus kepada menyelesaikan kekurangan itu demi manfaat rakyat Sabah.

Katanya, kerajaan perlu memastikan COVID-19 yang melanda Sabah diuruskan dengan sebaik mungkin termasuk menyediakan lebih banyak pusat kuarantin yang berdekatan dengan masyarakat demi memastikan rakyat tidak mengalami kesusahan.

“Bertepatan dengan apa kita katakan selaras seperti apa dititahkan Tuanku, Raja-raja Melayu bahawa kepentingan rakyat dan kepentingan negara itu penting bagi kita. Kalau untuk kepentingan rakyat contohnya bantuan makanan bagi meringankan bebanan, kita akan bagi sokongan,” katanya dalam kenyataan di sini malam ini.

Ahad lalu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menegaskan bahawa Belanjawan Negara 2021 yang akan dibentangkan di sidang Parlimen akan datang adalah amat penting kepada rakyat.

Menurut Seri Paduka, Belanjawan 2021 itu amat penting kepada rakyat dalam menangani wabak COVID-19 dan memulihkan ekonomi negara.

Mohd Shafie berkata beliau juga berharap Belanjawan 2021 bukan hanya berpaksikan kepada pembangunan semata-mata tetapi turut membabitkan rakyat dan komuniti perniagaan yang terjejas teruk akibat COVID-19.

Beliau berkata dengan semakin banyak syarikat yang tertekan dengan situasi ekonomi masa ini, suatu langkah perlu diambil untuk memastikan sektor ekonomi disuburkan kembali sebelum kerajaan mengenakan cukai terhadap syarikat-syarikat berkenaan. – BERNAMA


13 suspek pengganas dicekup di Semporna dan Tambunan

DUA BELAS warga Filipina dan seorang warga tempatan ditahan dalam serbuan di Semporna dan Tambunan, Sabah selepas disyaki terbabit dengan kumpulan pengganas pada 11 dan 12 Mac lalu.

Ketua Polis Negara Tan Sri Mohamad Fuzi Harun berkata, operasi itu dilakukan Bahagian Counter Terrorism Cawangan Khas Bukit Aman dengan kerjasama Cawangan Khas, Ibu Pejabat Polis Kontinjen (IPK) Sabah dan Unit 69 Komando Polis Diraja Malaysia (PDRM).

Katanya, tangkapan pertama dilakukan pada 11 Mac lalu di Semporna membabitkan lima lelaki warga Filipina dan seorang lelaki tempatan berusia 40 hingga 60 tahun.

Empat daripada mereka disyaki terbabit dalam pertempuran bersama kumpulan pengganas Maute di Bandar Marawi, Filipina pada 2017.

“Mereka turut memberi perlindungan kepada elemen kumpulan pengganas Maute serta beberapa warga Timur Tengah yang bersembunyi di Sabah. Dua lagi suspek yang ditahan disyaki anggota kumpulan Royal Sulu Force (RSF) yang terbabit dalam insiden serangan di Lahad Datu dan Semporna pada 2013.

“Mereka turut terbabit dalam merekrut anggota baru RSF dengan menjual kad keahlian kumpulan itu dalam kalangan warga Filipina yang menetap di Sabah. Kedua-dua suspek terbabit melarikan diri ke selatan Filipina selepas kekalahan kumpulan RSF.

“Bagaimanapun, kedua-dua suspek menyusup masuk ke Semporna untuk mengaktifkan semula aktiviti Kumpulan RSF di Sabah pada 2018,” katanya dalam satu kenyataan di Kuala Lumpur, hari ini.

Mohamad Fuzi berkata, lima lelaki dan seorang wanita warga Filipina berusia antara 23 hingga 63 tahun pula ditahan dalam tangkapan kedua pada 11 Mac lalu di Tambunan, Sabah.

“Seorang daripada suspek ditahan bekerja sebagai buruh binaan dipercayai anggota kumpulan pengganas ASG yang pernah terbabit dalam insiden serangan di Bandar Marawi, Filipina. Suspek menyusup masuk ke Sabah pada Disember tahun lalu bersama anggota kumpulan berkenaan bagi mengelak daripada operasi ketenteraan pihak berkuasa Filipina.

“Sementara itu, lima lagi suspek ditahan kerana terbabit dalam memberi perlindungan kepada elemen kumpulan pengganas ASG dan kumpulan pengganas Maute yang masih bebas,” katanya.

Beliau berkata, tangkapan ketiga dilakukan pada 12 Mac di Tambunan, Sabah membabitkan seorang lelaki warga Filipina berusia 39 tahun yang bekerja sebagai buruh binaan.

“Suspek ditahan kerana memberi perlindungan kepada elemen kumpulan pengganas ASG dan kumpulan pengganas Maute yang masih bebas.

“Dengan tangkapan itu, Bahagian Counter Terrorism Cawangan Khas yakin dapat mengesan dan memburu saki-baki anggota kumpulan ASG dan kumpulan pengganas Maute yang bersembunyi di negara ini, terutamanya di Sabah,” katanya.

Katanya, semua yang ditahan disyaki melakukan kesalahan mengikut BAB VIA iaitu kesalahan berkaitan keganasan, Kanun Keseksaan (Akta 574) dan siasat mengikut prosedur di bawah Akta Kesalahan Keselamatan (Langkah-Langkah Khas) 2012 (Akta 747).

“Dalam operasi ini, 10 warga Filipina yang tidak mempunyai sebarang dokumen perjalanan sah turut ditahan dan diserahkan kepada Jabatan Imigresen Malaysia (JIM) untuk tindakan lanjut,” katanya. – Harian Metro


Tak bayar gaji punya pasal

LONDON: Berang tidak dibayar gaji £600 (RM3,200), seorang buruh merempuh premis hotel dibinanya menggunakan jengkaut seberat 2.5 tan menyebabkan kerosakan teruk terhadap kawasan lobi utama bangunan berkenaan dengan kejadian dirakam dan tersebar di media sosial.

Dalam rakaman itu, jengkaut berkenaan dilihat menaiki anak tangga ke lobi utama hotel dan merempuh pintu masuk sebelum mengundur keluar manakala pemandunya turun lalu beredar dari situ.

Pada masa sama beberapa buruh lain didengar bersorak dan mengambil video, namun ada juga yang cuba menghalangnya, lapor Daily Mail.

Kejadian berlaku sekitar jam 3 petang Isnin lalu di Liverpool Innovation Park, dengan pemandu yang cuma dikenali sebagai John marah kerana tidak dibayar pada Jumaat lalu seperti dijanjikan. Bagaimanapun, rakannya berkata, ia disebabkan masalah komputer dan wang itu sebenarnya sudah masuk ketika John ‘mengamuk.’

Susulan itu, laman Go Fund Me diwujudkan untuk mengumpul wang gaji £600 sepatutnya dibayar kepada John. Jumlah kutipan menjangkau £5,000 (RM27,000).- Agensi


Peniaga Di Penampang Diwajibkan Rekod Kehadiran Pengunjung

PENAMPANG: Para peniaga yang dibenarkan beroperasi sepanjang tempoh Perintah Kawalan Pergerakan (PKP) perlu merekodkan kehadiran pengunjung di premis masing-masing.

Pegawai Eksekutif Majlis Daerah Penampang,Tang Yang Ming berkata, langkah itu dilaksanakan  untuk memudahkan pihaknya menjejaki pergerakan pengunjung  sekiranya terdapat kes jangkitan positif Covid-19 di kawasan premis  tersebut.

“Usaha ini adalah bagi memastikan orang awam dapat dijejaki atau dihubungi jika terdapat kes jangkitan positif Covid-19 dilaporkan di premis yang dibenarkan beroperasi di Penampang.

“Dengan hal yang demikian, semua peniaga diarah untuk menyediakan buku rekod catatan serta merta bermula esok,”katanya ketika dihubungi.

Tambahnya, mana-mana peniaga yang tidak mematuhi arahan tersebut akan diambil tindakan mengikut perundangan yang terdapat dalam Akta Pencegahan dan Pengawalan Penyakit Berjangkit 1988, Ordinan Kerajaan Tempatan 1961 dan undang-undang kecil Majlis yang sedang berkuatkuasa.

Jelasnya, pihak Majlis Daerah Penampang juga akan membatalkan kelulusan lesen sekiranya  peniaga gagal untuk mematuhi arahan itu.- BorneoToday


AirAsia Sedia Terbang Lebih Kerap Ke Sabah

KUALA LUMPUR: AirAsia menawarkan harga serendah RM13 sehala bagi mereka yang membuat tempahan penerbangan antara Sabah dan Sarawak bermula 1 November sehingga 7 November 2021.

Syarikat penerbangan itu turut menyediakan tawaran RM99 sehala bagi orang ramai yang ingin ke Kota Kinabalu, Sandakan dan Tawau dari mana-mana bandar termasuk Kuala Lumpur dan Pulau Pinang untuk tempahan pada tarikh sama.

Ketua Pegawai Eksekutif AirAsia Malaysia, Riad Asmat berkata, bukan sahaja rakyat Sabah dapat menikmati kemudahan yang lebih baik dengan kekerapan penerbangan yang lebih tinggi untuk pulang ke kampung halaman mereka, malah ramai pelancong dapat menerokai Sabah yang kaya dengan alam semula jadi, juadah enak dan rakyat yang peramah.

“Kami bersedia untuk kembali memulakan perjalanan ke Sabah dengan protokol kesihatan dan keselamatan ketat untuk menjaga kesejahteraan para tetamu dan kakitangan kami.

“AirAsia akan mengendalikan hampir 300 penerbangan mingguan mulai 1 November, menghubungkan Kota Kinabalu, Sandakan dan Tawau di Sabah dengan Kuala Lumpur dan bandar-bandar utama lain di Semenanjung Malaysia dan Sarawak, menandakan peningkatan sebanyak 75 peratus daripada lebih 170 penerbangan mingguan pada masa ini,” katanya dalam kenyataan.

Ujarnya, AirAsia adalah pemain jangka panjang dalam industri pelancongan Sabah dan berharap dapat terus bekerjasama dengan kerajaan negeri, Lembaga Pelancongan Sabah dan agensi-agensi lain yang berkaitan untuk memastikan standard pematuhan tertinggi bagi setiap penerbangan yang dikendalikan.

Beliau berkata, pelancongan adalah penyumbang ekonomi ketiga terbesar di Sabah selepas sektor pertanian dan pembuatan, serta menyediakan lebih 80,000 pekerjaan di negeri ini.

Penerbangan itu sedia ditempah di airasia Super App sekarang dengan menekan ikon ‘Flights’ untuk tempoh perjalanan bermula 8 November 2021 sehingga 29 Oktober 2022.  – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tak Jadi ‘Round Sabah’, Pelancong Ini Habiskan Duit Percutian Bantu Penduduk Terjejas

KOTA KINABALU: “Ini duit percutian kami tetapi tidak digunakan selepas Perintah Kawalan Pergerakan (PKP) dikuatkuasakan.

“Kami gunakannya bagi membeli barangan keperluan harian untuk diberikan kepada penduduk memerlukan di pulau ini,” kata pemuda Jerman yang hanya mahu dikenali sebagai Benedict, 33.

Benedict bersama teman wanitanya yang berasal dari Indonesia, Lina, 29, sudah dua bulan berada di Kota Kinabalu ekoran terkandas berikutan pelaksanaan PKP di seluruh negara sejak 18 Mac lalu.

“Kita tiba di negeri ini sehari sebelum PKP kerana bercadang mahu mengelilingi Sabah termasuklah pergi ke pulau dan mendaki Gunung Kinabalu.

“Bagaimanapun, agensi yang bertanggungjawab memaklumkan semua aktiviti pelancongan ditutup selama dua minggu ketika itu.

“Mulanya saya dan Lina ambil keputusan untuk menunggu sehingga PKP fasa pertama selesai namun ia dilanjutkan hingga kini mengakibatkan kami terpaksa tunggu keadaan kembali pulih,” katanya yang bertugas sebagai pengkaji bebas.

Sementara itu, Lina menyatakan idea menyalurkan sumbangan itu timbul selepas mendengar cerita warga setempat tentang penduduk Pulau Gaya khususnya Kampung Pondo.

Menurut Lina, dia dan Benedict bertemu ketua kampung serta melihat sendiri kehidupan penduduk di kampung itu lebih dahulu sebelum kembali semula untuk memberikan sumbangan.

“Kebetulan kita mempunyai bajet yang tidak digunakan selain berpendapat mahu melakukan sesuatu yang bermanfaat buat penduduk di sekitar bandar raya ini.

“Walaupun sumbangan yang diberikan tidak banyak namun berharap ia dapat meringankan keluarga yang memerlukan,” katanya ketika ditemui, baru-baru ini.

Lina berkata dia serta teman lelakinya menyumbangkan bekalan makanan kepada 40 keluarga yang terdiri daripada balu, warga emas dan individu yang sakit.

Barangan diberikan seperti beras, telur, gula, minyak masak dan mee segera. – HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Perokok, Penghisap Vape Berisiko Tanggung Sakit Lebih Teruk Sekiranya Dijangkiti COVID-19 – Pakar

Individu yang mengambil produk tembakau mungkin berisiko menjadi lebih teruk jika dijangkiti COVID-19, kata pakar.

Menurut ahli pulmonologi Mayo Clinic dan pakar perubatan penjagaan kritikal, Dr Neal Patel, amalan merokok memusnahkan mekanisme pertahanan semula jadi paru-paru seseorang.

“Merokok membuatkan anda lebih mudah terdedah kepada COVID-19 kerana ia memusnahkan mekanisme pertahanan paru-paru anda. Vape mungkin turut mengakibatkan perkara sama,” kata beliau.

Data dari Pusat Kawalan dan Pencegahan Penyakit China mendapati kadar kematian melibatkan pesakit COVID-19 yang mempunyai penyakit pernafasan kronik adalah 6.3 peratus berbanding pesakit yang tidak mempunyai penyakit itu (2.3 peratus).

“Merokok atau menghisap vape boleh merosakkan silia pada paru-paru,” kata Dr. Patel.

“Silia merupakan folikel halus seperti rambut yang membantu memerangkap virus dan bendasing, menolaknya ke atas serta menyingkirkannya agar ia tidak kekal di situ (peparu) dan menyebabkan isu.

“Silia merupakan salah satu sistem pertahanan utama terhadap jangkitan. Tanpa silia, malangnya perokok akan kurang pertahanan. Hal ini menjelaskan mengapa sesetengah perokok yang selesema mungkin mengalami batuk berpanjangan selama berminggu-minggu hingga berbulan.

“Individu yang memiliki paru-paru yang sihat akan sembuh lebih cepat,” tambah beliau.

“Kajian menunjukkan menghisap vape juga boleh merosakkan silia pada paru-paru. Saya sarankan orang ramai berhenti menghisap vape bagi menjaga kesihatan vape dan mengurangkan risiko penyakit yang lebih teruk jika terkena COVID-19.”

Biarpun masih banyak kajian perlu dijalankan ke atas kesan rokok dan vape terhadap pesakit COVID-19, beliau menyarankan perokok dan individu menghisap vape agar menghentikan tabiat itu.

COVID-19 juga berbahaya kepada orang yang mempunyai penyakit lain seperti penyakit jantung, kanser dan diabetes.

People who smoke tobacco products may be at increased risk of becoming very sick if they contract the #COVIDー19. Smoking makes you more susceptible to COVID-19, because it destroys some of your lung's natural defense mechanisms. Read for more: https://t.co/5J31utxdk4

Sumber: KKM, Mayo Clinic, National Institute on Drug Abuse , SiakapKeli


1.47 Juta Penduduk Dewasa Di Sabah Sudah Terima 1 Dos Vaksin

KOTA KINABALU: Kira-kira 1.47 juta orang atau 52.4 peratus daripada penduduk dewasa di Sabah sudah menerima sekurang-kurangnya satu suntikan dos vaksin Covid-19 setakat ini.

Bagaimanapun, jurucakap perkembangan harian Covid-19 Sabah Datuk Masidi Manjun berkata, jumlah penduduk dewasa yang lengkap dua dos vaksin di negeri itu baru mencapai 30.1 peratus.

Menurutnya, pada semalam sebanyak 16,563 suntikan dos pertama vaksin diberikan kepada penerima vaksin di seluruh Sabah melalui fasa dua Program Imunisasi Covid-19 Kebangsaan (PICK).

Bagi suntikan dos kedua, katanya, sebanyak 24,726 dos vaksin berjaya diberikan kepada penerima vaksin di seluruh negeri itu menjadikan jumlah keseluruhan suntikan vaksin sebanyak 41,289 dos pada semalam.

“Pendaftaran penerima vaksin pula ialah seramai 10,049 menjadikan jumlah kumulatif yang mendaftar di Sabah setakat ini sebanyak 1,523,955 bersamaan 55.3 peratus daripada populasi negeri ini,” katanya.

Sebelum ini, Masidi berkata, pihaknya mensasarkan 60 peratus penduduk dewasa Sabah menerima vaksin lengkap menjelang 21 September depan jika tiada masalah penghantaran vaksin.

Katanya, sasaran itu dibuat mengambil kira dengan kemampuan Jabatan Kesihatan Negeri Sabah (JKNS) memberi suntikan sehingga 60,000 dos vaksin Covid-19 sehari. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dibelasah selepas tegur halang laluan

TAWAU: Seorang penyelia ladang cedera di kepala selepas diserang dua lelaki di kawasan perumahan TSQ di FELDA Umas, dekat sini, malam Ahad lalu.

Kejadian pada jam 8 malam itu berlaku ketika mangsa bersama isteri dan dua anak dalam perjalanan pulang ke rumah menaiki motosikal melalui kawasan Pasar Tamu FELDA Umas sebelum dihalang seorang suspek.

Ketua Polis Daerah Tawau, Asisten Komisioner Fadil Marsus, berkata mangsa kemudian menegur tindakan suspek dikenali sebagai Amin yang baring di atas motosikal sambil menghalang laluan, sebelum meneruskan perjalanan pulang.

Katanya, suspek bagaimanapun mengekori mangsa sehingga ke kawasan perumahan terbabit bersama seorang lagi rakannya dikenali sebagai Salam, sebelum menahan dan memukul mangsa pada bahagian kepala dan badan.

“Salah seorang suspek memukul mangsa menggunakan objek tumpul dipercayai batang besi sebelum pergaduhan dileraikan oleh orang awam yang berada di kawasan berkenaan,” katanya ketika dihubungi hari ini.

Fadil berkata, mangsa kemudian mendapatkan rawatan Hospital Tawau dan menerima enam jahitan di kepala.

Susulan kejadian itu, kedua-dua suspek berumur 24 dan 25 tahun itu ditahan Polis Bantuan FELDA Umas di tepi jalan kawasan perumahan itu, pada hari sama.

“Motif kejadian dipercayai berpunca daripada suspek yang tidak berpuas hati selepas ditegur mangsa ketika menghalang laluan pada hari kejadian.

“Siasatan lanjut masih dijalankan dan kes disiasat mengikut Seksyen 324 Kanun Keseksaan kerana mendatangkan kecederaan menggunakan senjata,” katanya. – Berita Harian


Lebih 20 Mangsa Dibakar Hidup Hidup Dalam Rusuhan Di Papua

JAKARTA/WAMENA: Sekurang-kurangnya 20 terkorban manakala puluhan lagi cedera dalam rusuhan terbaharu di wilayah Papua, Indonesia.

Dalam insiden pada Isnin, mangsa dilapor dibakar hidup-hidup di kediaman mereka oleh perusuh, lapor CNA.”Kebanyakan mangsa maut dalam kebakaran,” kata jurucakap tentera Papua, Eko Daryanto.

“Jumlah yang terkorban mungkin meningkat dalam bangunan yang terbakar,” tambahnya.Sementara itu, jurucakap polis Dedi Prasetyo berkata situasi semasa sedang dipantau pihak berkuasa termasuk tentera agar ia tidak merebak.

Papua, yang terletak di barat kepulauan New Guinea, kini bertarung dengan keganasan yang tercetus daripada isu perkauman selain desakan untuk kuasa autonomi di wilayah miskin itu.


681 Penduduk Taman Aman Jaya Disaring Covid-19

LAHAD DATU: Seramai 681 penduduk Taman Aman Jaya dekat Lahad Datu, menjalani ujian saringan pemeriksaan Covid-19 pagi tadi.

Ketua Polis Daerah Lahad Datu Asisten Komisioner Nasri Mansor berkata, pihaknya membantu petugas Kementerian Kesihatan Malaysia (KKM) dengan mengawal dan menutup sementara lokasi terbabit.

Menurutnya, kawasan itu tidak dikategorikan sebagai lokasi Perintah Kawalan Pergerakan Diperketatkan (PKPD).

“Ia hanya penutupan sementara dan 30 anggota polis terbabit membantu petugas KKM.

“Seramai 681 penghuni kira-kira 120 rumah diperiksa. Selepas pemeriksaan selesai jam 11 pagi, lokasi berkenaan dibuka semula,” katanya pada kenyataan.

Nasri berkata, 315 sampel diambil untuk pemeriksaan lanjut.

“Ada kes import Covid-19 dilaporkan di lokasi terbabit dan disebabkan itu, saringan berkenaan dijalankan,” katanya.

Terdahulu, Lahad Datu mencatatkan empat kes import pada kelmarin dan semuanya dipercayai kes membabitkan rakyat Sabah yang pulang dari Semenanjung. – HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Hajiji Arah Ketua, Pegawai Jabatan Permudah Projek Diluluskan

KOTA MARUDU: Ketua Menteri Sabah, Hajiji Noor mengarahkan semua ketua dan pegawai jabatan mempermudahkan pembangunan atau projek kerajaan, terutama yang sudah diluluskan dan diberikan peruntukan.

“Ini bagi memastikan tiada projek pembangunan yang lambat disiapkan, sekali gus hanya akan merugikan rakyat,” katanya selepas mendengar taklimat pembangunan daerah Kota Marudu.

“Sebagai ketua menteri kepada kerajaan baru ini, saya mahu pelaksanaan projek kerajaan dipercepatkan.

“Jika ada masalah, cari penyelesaian. Contohnya dalam taklimat tadi, ada masalah berkaitan (pembinaan) jalan raya kerana tidak diberikan kebenaran oleh jabatan tertentu, sepatutnya sebagai ketua (jabatan), kita boleh menggunakan budi bicara atau kebijaksanaan bagi menangani masalah seperti ini.”

Hajiji berkata, kerajaan baru yang diterajui Gabungan Rakyat Sabah memberi perhatian kepada kepentingan rakyat dan masalah yang menghalang kerajaan membawa kemajuan atau pembangunan kepada rakyat perlu diatasi segera.

“Jangan jadikan pandemik ini untuk tidak bergerak langsung.

“Sabah dalam pelaksanaan perintah kawalan pergerakan bersyarat sekarang, saya mengambil peluang ini untuk melawat daerah bagi mengetahui apa masalah pembangunan di seluruh daerah di negeri ini.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ali Puteh Terkilan Kenyataan Kakak Ipar

Pelawak yang juga adik kepada Allahyarham Abam Bocey, Ali Puteh terasa hati dengan kenyataan kakak iparnya yang juga balu Allahyarham Abam, Siti Nurhidayah Mohd Ali ketika ditemu bual secara langsung di Instagram usahawan, Datuk Seri Aliff Syukri, semalam.

Menerusi temu bual itu, Nurhidayah memaklumkan terdapat beberapa kekangan yang dihadapinya selepas pemergian arwah membabitkan harta peninggalan Abam termasuklah kereta yang didakwa diuruskan pihak keluarga Abam.

“Perasaan sedih tak tahu nak fikir macam mana. Sekarang fikir untuk anak saja. Nak besarkan dan sekolahkan macam mana.

“Sebelum ini saya bawa kereta, sekarang tak ada. Saya tak tahu sebab belah sana (keluarga Abam) yang uruskan. Saya tak berani nak jawab macam mana,” katanya dalam temu bual itu.

Disebabkan video dan kenyataan yang sudah tular itu sejak semalam, Ali memuat naik status yang menggambarkan perasaan terkilan terhadap kakak iparnya.

Malah, Ali juga turut memuat naik statuS yang ditujukan kepada Aliff Syukri yang dianggap mengambil kesempatan dalam situasi dihadapi keluarganya ketika ini.

“Aliff Syukri, aku cabar kau jumpa aku dan keluarga. Dasar orang kaya yang mengambil kesempatan!” katanya.

Sementara itu, Ali ketika dihubungi Harian Metro enggan mengulas lanjut mengenai status dimuat naik di IG yang didakwa ditujukan kepada kakak iparnya dan Aliff Syukri.

Ali berkata, pihaknya akan mengadakan sidang media untuk menjelaskan semua perkara yang berkaitan isu itu.

“Saya tak boleh nak komen lebih lanjut mengenai perkara ini. Dalam masa terdekat, saya akan mengadakan sidang media dan sekarang sedang menguruskan beberapa hal berkaitan majlis ini.

“Pihak saya akan menjelaskan satu persatu. Saya takut kalau keluar kenyataan sekarang ia akan menimbulkan fitnah dan mengeruhkan lagi keadaan.

“Saya akan jemput semua rakan media untuk membuat liputan. Doakan saya,” katanya.

Dalam masa sama, Aliff menerusi akaun IG berkata, video yang dibuat itu adalah untuk saluran YouTube miliknya selepas mendapat persetujuan daripada pihak Hidayah.

Usaha Harian Metro untuk mendapatkan penjelasan daripada Nurhidayah gagal apabila panggilan telefon dan mesej tidak berbalas.


19 Mangsa Banjir Di Membakut Dipindahkan Ke Pusat Pemindahan Sementara

KOTA KINABALU, 8 Nov: Sembilan belas orang daripada lapan keluarga yang merupakan mangsa banjir dari Daerah Kecil Membakut dipindahkan ke Pusat Pemindahan Sementara (PPS).

Menurut Angkatan Pertahanan Malaysia (APM) Sabah dalam kenyataan petang ini, mereka terdiri 14 dewasa, lima kanak-kanak dipindahkan di PPS Dewan Selagon.

Kenyataan itu berkata sebanyak 11 kampung di Membakut terjejas banjir iaitu di Kampung Lumantak, Baitam, Sinoko, Bambangan, Baru, Kayai, Lampuas, Sindok, Siniko, Laut,  dan Jambatan Baru.

Menurut kenyataan itu, terdapat jalan raya utama terjejas dan tidak boleh dilalui di Jalan Kampung Baitam Laut, manakala jalan utama lain boleh dilalui semua jenis kenderaan,

Selain APM, pemantauan banjir turut membabitkan anggota bomba dan penyelamat, polis, Pejabat Daerah Beaufort, Pejabat Kesihatan dan Jabatan Perkhidmatan Kebajikan Am.


Pengedar Dadah Warga Asing Ditahan, Rampas 30 Paket Syabu

KINABATANGAN: Seorang pengedar dadah warga Filipina berjaya ditahan dalam operasi Pasukan Gerakan Am (PGA) di sebuah ladang sawit di kawasan Tongod, di sini, semalam.

Dalam operasi jam 3.30 pagi itu, sepasukan anggota dan pegawai PGA Sandakan yang dikerah menjalankan operasi melakukan pemantauan di lokasi selepas diarahkan Pegawai Pemerintah Batalion 15, Superintendan Abd Halim Ahmad.

Komander Briged PGA Sabah, Senior Asisten Komisioner Mohd Abduh Ismail berkata, operasi dijalankan atas maklumat yang diterima daripada orang awam.

Katanya, suspek berusia 42 tahun yang tiba-tiba muncul di kawasan berkenaan terus ditahan untuk pemeriksaan.

“Hasil pemeriksaan menemui sebuah beg kecil berisi satu paket plastik lutsinar saiz sederhana dan 30 paket plastik lutsinar saiz kecil yang mengandungi ketulan hablur jernih yang disyaki dadah jenis syabu.

“Pemeriksaan badan suspek menemui tangkal tali pinggang berwarna hitam dan berbuah kelongsong peluru yang digunakan sebagai alat kebal diri melalui akuan suspek,” katanya dalam kenyataan media yang dikeluarkan, hari ini.

Mohd Abduh berkata, suspek memiliki pasport tetapi sudah tamat tempoh sejak 20 Oktober 2016 selain tidak memiliki cop sah pintu masuk negara Malaysia.

“Suspek terus ditahan untuk siasatan selanjutnya mengikut Seksyen 39 (A) (1) Akta Dadah Berbahaya (ADB) 1952, Seksyen 6(3) Akta Imigresen 1963 dan Seksyen 8(a) Akta Senjata Api 1960,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Perketat SOP Pengunjung Pusat Beli-Belah

KOTA KINABALU : Kerajaan Negeri Sabah hari ini membuat ketetapan untuk memperketat prosedur operasi standard (SOP) bagi mengekang penularan COVID-19 di pusat beli-belah, pasar raya, kedai runcit dan premis jualan barangan yang lain bermula Selasa ini (25 Mei).

Menteri Kerajaan Tempatan dan Perumahan Sabah Datuk Masidi Manjun berkata oleh itu, pihak berkuasa tempatan (PBT) akan memastikan SOP yang telah ditetapkan dipatuhi antaranya mengehadkan masa lawatan pengunjung kepada hanya sejam.

Jurucakap rasmi COVID-19 kerajaan negeri itu berkata seorang pelanggan juga harus mempunyai ruang 18.58 meter persegi (200 kaki persegi) dalam sesebuah premis bagi membolehkan penjarakan fizikal dilaksanakan secara berkesan.

“PBT dikehendaki untuk menetapkan maksimum bilangan pengunjung kepada 50 peratus kapasiti  sesebuah premis manakala operasi perniagaan premis terlibat pula hanya dibenarkan sehingga 9 malam,” menurutnya dalam kenyataan malam ini.

Beliau berkata perniagaan restoran termasuk di hotel dibenarkan beroperasi dari 6 pagi hingga 10 malam manakala yang lain seperti kedai makan, kedai dobi, kedai gunting rambut dan pusat cuci kenderaan dibenarkan beroperasi dari 6 pagi hingga 9 malam.

Masidi juga berkata satu kluster baharu COVID-19 dikenal pasti hari ini iaitu Kluster Jalan Mangga melibatkan kes indeks seorang warga emas lelaki berusia 69 tahun dari Inanam yang dikesan positif COVID-19 melalui saringan bergejala.

“Hasil siasatan awal, kes indeks dipercayai mendapat jangkitan ketika menghadiri majlis hari jadi di Jalan Mangga pada 13 Mei lepas dan saringan kontak mendapati 13 lagi kes positif melibatkan ahli keluarga dan generasi kedua, menjadikan jumlah kumulatif sebanyak 14 kes,” katanya.

Mengenai perkembangan COVID-19 di Sabah, beliau berkata sebanyak 136 jangkitan baharu pandemik itu direkodkan hari ini menjadikan jumlah kumulatif kes di negeri itu kini 60,378.

“Seramai 49 pesakit COVID-19 telah sembuh dan dibenarkan keluar hospital menjadikan jumlah kumulatif pesakit sembuh di Sabah seramai 58,710 orang,” katanya. – BERNAMA


Polis Sabah Kenal Pasti Identiti Wanita Lari Dari PKPD Bandaran Berjaya

KOTA KINABALU, 13 Julai : Polis telah mengenal pasti identiti wanita yang bertindak meloloskan diri melalui kawat duri di lokaliti Perintah Kawalan Pergerakan Diperketatkan (PKPD) di Bandaran Berjaya dekat sini.

Perkara itu disahkan Pesuruhjaya Polis Sabah Datuk Hazani Ghazali.

“Kita sudah kenal pasti (identiti wanita terbabit),” katanya ringkas ketika dihubungi Bernama hari ini.

Hazani berkata polis menerima laporan kejadian itu selepas rakaman video mengenainya yang menggunakan aplikasi TikTok tular melalui media sosial.

Video berdurasi 0.31 saat yang dipercayai dirakam malam tadi itu memaparkan aksi seorang wanita menyelinap keluar dari kawasan tersebut sebelum melarikan diri ke bangunan berhampiran.

Lokaliti Bandaran Berjaya dikenakan PKPD bermula semalam hingga 25 Julai ini susulan peningkatan kes COVID-19 di kawasan berkenaan.

Dalam pada itu, Hazani meminta orang ramai yang berada di kawasan PKPD supaya sentiasa mematuhi arahan ditetapkan pihak berkuasa bagi mengelak penularan jangkitan wabak ke kawasan lain. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


11 Penumpang Cedera Van Bertembung Pacuan Empat Roda Di Jalan Poring

RANAU: Seramai 11 penumpang cedera selepas van dinaiki bertembung dengan sebuah kenderaan pacuan empat roda di Jalan Poring, Kampung Poring di sini, hari ini.

Dalam kejadian kira-kira jam 3 petang itu, van jenis Toyota Hiace berkenaan, bertembung dengan sebuah Isuzu DMax.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan, jam 3.05 petang.

Sepasukan 6 anggota bomba dari Balai Bomba dan Penyelamat (BBP) Ranau, diketuai Pegawai Bomba Kanan II (PBK II), Becket Gumat bersama sebuah jentera serta van Unit Bantuan Perkhidmatan Kecemasan (ERMS) dikejarkan ke lokasi kejadian.

11 mangsa dilaporkan mengalami kecederaan dan pasukan bomba terus membantu memberikan rawatan awal.

Tiga mangsa dihantar ke Hospital Ranau menggunakan van EMRS manakala lapan lagi mangsa dihantar ke hospital sama menggunakan ambulans.


Telefon Punya Pasal..Budak 10 Tahun Cuba Terjun Bangunan

JOHOR BAHRU: Tempoh 15 minit menjadi penyelamat kepada kanak-kanak perempuan berusia 10 tahun daripada terjun di luar tingkap rumahnya di tingkat 19, sebuah apartmen di Larkin, Johor Bahru, petang tadi.

Difahamkan, kanak-kanak itu cuba terjun dari bangunan itu selepas berkelahi dengan ibunya kerana masalah berkaitan telefon bimbit.

Ketua Balai Bomba dan Penyelamat Larkin, Suhaimi Jamal berkata, usaha menyelamat mangsa dilakukan sejurus menerima panggilan kecemasan pada 4.01 petang.

Katanya, seramai 19 anggota bersama dua jentera membantu menyelamatkan kanak-kanak terbabit yang berada luar tingkap tanpa jeriji di belabas bangunan.

“Kanak-kanak itu baru lepas bergaduh dengan ibunya berhubung masalah telefon (bimbit).

“Pihak Bomba membuat persiapan menyelamat dengan menggunakan tali di tingkat 20 dan ‘air cushion’ di tingkat bawah,” katanya dalam kenyataan, hari ini.

Suhaimi berkata, seorang pegawainya, Ismarulnizam Isnin berbual dan berjaya memujuk mangsa masuk ke dalam.

“Ismarulnizam mengambil masa kira-kira 15 minit sebelum mangsa sendiri menghulurkan tangannya untuk masuk ke dalam.

“Mangsa kemudiannya dibawa turun berjumpa dengan Komander Operasi dan diserahkan kepada polis untuk tindakan seterusnya,” katanya.

Katanya, tiada kemalangan jiwa dilaporkan dan kes diselesaikan pada 4.49 petang.